text:
Jinghku ni hte Manaw manang ni tsaw ra myit hte woi wam hkawm nna du hkawm ai US gana mahkrum madup nkau myi .........
Shawng nnan US Losangeles kaw du nna ,Atalanta Georgia,Florida Jeckson velle,Louisiana, US mungdan a sin na kawn sinpraw hkran daw ni hta gayin gawai hkawm chyai ai hku rai sai,
Shawng nnan daw gaw nbungli mung ajin aban jawn,Bai nna maw daw mung ajin aban nan jawn hkum she tsu ai hku rai sai.
Du ai hte 2,3 yan gaw hkum npyaw ai zawn ,baw machyi ai zawn culture shock,weather shock hkam sha ai lam rai nga ai.Rai tim shara nnan du ai hte jinghku manang ni rau hkrum zup lu majaw mung kabu let pyaw nga ai.
Losangeles kaw nnan du shang wa yang Jahpawt katsi pyaw ai hpe Myikyina buga zawn hkam sha ai.Rai tim Sunshine city florida hte Georgia Sate de du ai shaloi gaw aga ga Malaysia,singapore hta pyi grau gahtet ai zawn hkam sha ai hku re.
Bai nna Myen mung buga na du sa ai masha nkau myi shan hte tsun jahta gajai ai gamung ni state ngai hte ngai shai hkat nga ma ai.
Georgia Kaw du ai shaloi na mahkrum madup ni gaw,Malaysia kawn du sa ai Manaw manang ni alum ala rai hkap tau la hkrum ai,An hte nnan du ai ni hpe US asu ya hte garum ning tum hpung ni gara hku garum na,lek mat hkum sum hpa gara hku shawk na,Bungli galaw yang hkying hkum myi hta gade lu na,Ma hte kanu nta masha ni a garum madi shadaw gum hpraw gara hku shawk na,asu ya kaw credit lu na matu gara hku nga sa galaw gun hpai ra na ,e ndai hku ladi shachying hpang wa ai lam tsun jahta nga ma ai,
An hte Malaysia ga na ni RSD ngut sai i?Ya RST ngut shata gade rai sai kun?aw OPE htai ngut sai ngajang gaw Tsi jep sana re nga ai,Tsi awng jang gaw US lu pru na sha re sai,E hkau Nang Gara Mung dan ang a ta? Nga nna Jahta tsun hkat ai zawn ndai bu ga na ni mung tsun chyai nga ma ai.
Taxes hte Florida gaw Jinghpaw Wunpawng myusha ni shanu nga ai law dik re lam chye lu ai.
Manang ni hte hkrum yang an hte state de she htawt wa marit,grai hkrak ai nga nna an hte nnan du shang wa ai ni hpe Kadai mung kade a state grau hkrak ai lam tsun sang lang dan chye ma ai.
Florida Jecksonville de sadu chyai yang na lak lai ai hu gawng a Mahkrum madup ni gaw,
Pang lai hte ni ai du hkra ladaw hpe hkam sha ai,Kahtet ai,shana daw gaw grai nga pyaw ai.
Manaw manang ni shan hte tsun jahta ai lam gaw,Magam bungli hte Hpaga yum ga lam,Dum nta hte mawdaw kaja mari ai lam, Amahkam hkam daga lam ni hpe tsun jahta nga ma ai,
Shata pru na Hu gawng a Manang ni ndai florida e gara gaw gade a nta re, nga nna hkan madun,jing hku woi jahkrum rai n gun myi alu rai woi hkawm ai hku rai sai.
Sushi seng hpaw sha nna gum hpraw lawlaw lu ai ni,Mawdaw datsi seng hpaw sha nna nga ai ni,Lusha seng hte gat seng ni hpaw sha nna hpa ga let shang gum hpraw chye tam ai ni,gawgap bungli hpe laksan galaw ai ni hpe mung mulu ai hku re.
Florida e Jinghpaw wunpawng 200 jan nga ai hta na hting gaw law malawng gaw tinang nta tinang mari rawng nna ti nang magam bungli madu lu nga ai hpe mu lu ai hku re.
Nta manu mai nna mari rawng ai hkum shadu dam,US mung 5 kawn sen 2 jan dan ai nta ni mari rawng taw ai ni re yaw.Law malawng gaw US du ai 10,ning jan ni rai nga ma ai,
Jinghpaw ni gaw mawdaw mung second hand USED CAR,nau n mari jawn ai hpe mu lu ai.US mun mi jan hte mun 3 lapran mawdaw ni mari jawn ai hpe mu lu ai.Hpa majaw nga yang Used car Manu mai mai hte mari jawn nna hten jang pyin ai gaw grau manu hpu ai majaw re nga tsun ma ai.
Bai nna Florida Jecksonville Jinghpaw ni gaw, Jinghpaw wunpawng Laksan Nawku jawng Ginra Mari na lam mung bawng ban nga ai lam chye lu ai.Kyuhpyi garum ga.
Ning ngu nna american ga grai wanglu wanglang hte majoi myi lu pyaw nga ai gaw hkum shadu dam yaw,Asuya a gaw da ai rit kawp hkumsumhpa hte Tax sum hpa,ama hkam sum hpa hte gyit hkang da ai lapran kaw nrau n htau rai shakut shaja nna masha u tsang mai nga ai re hpe mung dum ra nga ai,
hpa myi nga tim Karai a shaman chye ju rai sai,Tsinyam hte du sa ai ni kaw na" nan hte Jing hpaw ni gaw lawan dik hku nna galu gaba wa nga myit dai "nga nna buga masha ni tsun nga ai lam hpe mung chye lu ai hku re.
hugawng a mahkrum madup sha re,
Bai hkrum ga.


c: text/html

text:
Baw Hpan Ni
Sorry, the page you were looking for in this blog does not exist.
Sorry, the page you were looking for in this blog does not exist.
Subscribe to: Posts (Atom)
Other Posts
- Olympic hkap tau ai poi hpe London e galaw (25/08/2008)
- Gambari ma joi a ten jahtum nga (25/08/2008)
- The Closing Ceremony of the 2008 Beijing Olympic Games (24/08/2008)
- Tsin yam ni kawn lawt hkra (24/08/2008)
- Nnang nawn hta masha marai 3 si, 100 jan hkala, dum nta 3 hten zar mat (23/08/2008)
- Yangon e masha sat mang hkang langai bin (22/08/2008)
Hpa majaw Shanglawt
Asuya galaw ai ni kawn Pang Lung ga sadi hpe hkan shatup ai lam n nga ai. Ru di amyu sha ni a ntsa mung masa hku dip sha ai. Sut masa hku, laba kaup ai. Dai hpe n kam hkam, n ra sharawng ai majaw, anhte Wun Pawng Amyu sha ni sha n rai, Mung Hpawm kat, nga ai kaga rudi amyu sha ni yawn mung, Paliman kaw simsa ai ladat hte, ahkaw ahkang hpyi yu sai. Rai tim mung, hpyen dap kaba hpe kam ai Asuya ning baw ni gaw, rudi amyu sha ni, hpyi shawn ai hpe tsep kawp n hkap la ya ai sha n ga mai gan masha ni a sumprat lawm ai ngu rim rawng a hkyak la wa ma ai. Dai majaw, rudi amyu sha ni yawng, laknak lang rawt malan mat wa ai re.
(KIC Ningbaw Malai I, Lat Du Daju Jum Nban La Awng, Tau Dap Up Daju Wunpawng Mungdan Shawnglawt Hpyen Dap, a 47th lang na rawt malan poi Mungga kawn la ai.)

robotstxt: allowed

filter: keep


text:
Myen Hpyen Dap Ni Sinat Nnan Galai Lang Sana
Myen hpyen dap ni Sinat nnan galai na hkyen sai, Philippine mungdan UDMC Company kaw nna galaw shapraw ai Rifle sinat F5-DIGIS hte F5-PVAR sinat hpan re lam, ndai sinat gaw Miwa Norinco Company kaw nna galaw shapraw ai M-4 hte M-16 hta manu mana lai jan hkra kaja ai rai nna madang tsaw ai sinat re lam na chye lu ai. Dai majaw myen hpyen dap gaw miwa galaw ai sinat ni hpe n'lang sana re lam, Philippine galaw ai sinat ni hpe dai ning 2016 kaw nna mari galai lang mat wa sana re lam na chye lu ai.


text:
2 Lang na Zew Zealand J.W Hkristain Nawku Hpung ni a Chyum sharin hpawng hte galung christmas
Madi shadaw shagrin la ra sai
Raitim karai kasang a chyeju hte sha anhte grin nga lu ga ai hta sha n-ga Mungkan hta mying pru dan dawng wa lu ga ai. dai ni hpyen wa gaw anhte amyu sha ni hpe hpyen masa ,mung masa ,sut masa ,katsi majan masing ni hpe tau hkrau hkyen lajang tawn let gasat nga ai ten re. Dai ni hpyen wa a mahkam hpe dang kau lu na lam gaw anhte myu sha ni a gahkyin gumdin lam rai nga ai. Jinghpaw ga malai hta marai masum myit hkrum yang panglai nawng pyi dang htawk ai . Anhte ra ai hpe hpyen wa kaw na hpyi la ai hku nre sha anhte a atsuya hpe anhte nan madi shadaw shagrin la ra ai , hpyen wa gaw anhte ra ai mahtai jaw na lam nmu ai.
Dai majaw KIO gaw anhte myu sha ni a asuya re hpe anhte w.p myu sha ni yawng madi shadaw sha grin la ra sai, KIO kaw na ga law ai magam bung li ma hkra hpe madi shadaw shang lawm ra ai, KIO mung Mung masha ni kamhpa ging ai asuya sari sadang hte hpring tsup ai asuya tai wa ra ai, kadai mi jaw jaw n-jaw jaw ahkyak nre mungdan asuya langai hku na galaw ra ai bung li ni, magam dap ni hpe hapw jat sa mat wa ra sai. Anhte a asuya hpe anhte ahkun hkanse mung jaw bang chye ra ai. Myen kaw na gaw anhte ra ai mahtai hpe hpyi na prat tup la na nre.
Dai majaw dai ni anhte a ra sharawng ai shadip jahpang ahkaw ahkng hpe Wungpawng myu sha ni yawng karai kasang
a mying ning sang hta myit hkrum gahkin gum ding let Wunpawng Mungdan asuya hpe madi shadaw shagrin lamat wa saga law.
A rawng la sha grau dat ga ai
Majan tsinyam 2 Ning hpring chyeju shakawn hpawng galaw
53 Lang na Rawt Malan Masat Nhtoi
Nawku ganawn mazum hpawng galaw
Shawng na Lang Na NZ J.W Hkristan Chyum Laika Sharin Hpawng hte Hkrismat
NZ du J.W Hkristan hpung masha ni a shawng na lang na chyum sharin hpawng hte hkrismat hpe 22-26 .12.2012 du hkra Foxton Bible camp hta awngdang ai hte galaw la lu sai.
Ndai sharin hpawng hta Rev. Dr Maran JaGun kawn makam masham hte htung hking ngu ai ga baw hte sharin ya sai, matut na Australia na du sa ai hpajidu usa sara kaba Kareng Naw Tawng kawn mung makam masham amyu sha hte laili laika ngu ai ga baw hte sharin ya sai.Hkrisatu a sape majing tai na matu marai 4 mung myit malai hkalup hkam la sai. Ndai sharin hpawng hta Australia na j.w myu sha nkau ni mung sadu shang lawm wa sai hte sadu sharin hkam la ai masha yawng 98 tup re lam chye lu ai.
NZ du W.P sha ni a tsaw ra myit
NZ du J.W sha ni hta na shawng nnan janmau gup
New Zealand Mungdan Auckalnd Muk Lung hta shanu nga ai Shayi Sumlut Htoi Ja gaw 19.9.2012 ya sha ni Bachelor of Nursing janmau hpe ningtawn ai hte gup lalu sai lam chye lu ai. Shi gaw NZ du Jinghpaw Wunpawng myu sha ni hta na No 1 shawng janmau gup ai shayi sha mung re.Ya na zawn hpaji jan mau hpe ningtawn ai hte hkam la lu ai sha yi sha hpe mung arawng la hkung ga sha grau dat ga ai law.


text:
Bang Ngu mare masha ni Kong Hka de 300 daram gan hprawng du ....
F . U . A gumhpawn Dap ni gaw ndai laman Bang Ngu mare kaw sa gan du hpring kabrat mat ma ai majaw, mare masha ni gaw majan kaba mi byin wa na sai kun nga, hkrit kajawng mat ma nna, Konghka mare de hprawng sa ai re nga shiga na chye lu ai. Ya ten gaw, mare masha ni Hkaibang yi mam nli gat hkai ten re majaw, 2 maga na hpyen hpung ni hpe seng ang ai Ginra madu ni hku nna sinat n shangoi ya na matu hpyi lajin ai majaw, hpa n ra ai sha bai htingnut mat ai lam matut nna shiga na lu ai. Dai majaw ya matut nna hpyen yen yen sa wa ai Bang Ngu mare masha ni hpe mung hpa n hkrit ra na re, nta de bai nhtang wa mu ngu tsun shana da sai lam shiga na lu ai.
F . U . A gumhpawn Dap ni gaw ndai laman Bang Ngu mare kaw sa gan du hpring kabrat mat ma ai majaw, mare masha ni gaw majan kaba mi byin wa na sai kun nga, hkrit kajawng mat ma nna, Konghka mare de hprawng sa ai re nga shiga na chye lu ai. Ya ten gaw, mare masha ni Hkaibang yi mam nli gat hkai ten re majaw, 2 maga na hpyen hpung ni hpe seng ang ai Ginra madu ni hku nna sinat n shangoi ya na matu hpyi lajin ai majaw, hpa n ra ai sha bai htingnut mat ai lam matut nna shiga na lu ai. Dai majaw ya matut nna hpyen yen yen sa wa ai Bang Ngu mare masha ni hpe mung hpa n hkrit ra na re, nta de bai nhtang wa mu ngu tsun shana da sai lam shiga na lu ai.


text:
Tuesday, 2 February 2010
YU ZUPHPAWNG
DAW I
Ndai Yu Zuphpawng hta lawu na lam hpe myit yu na matu ga saw dat nngai.
Shinggyim masha ngu ai hpa wa rai ta? Shangai dat, (shangai ginra hpe tinang a Buga), bau kaba dat, hpaji sharin ya, (shaga ai ga hte ginra hpe tinang a ga, tinang a ginra), sumtsaw sumra hte dinghku de, kasha bai shangai, bai bau kaba (dai hku nga ai ginra hpe nye a mungdan). Kanu Kawa tai ai ni dinggai dingla nna lahput lagaw nkung wa jang asak kaba sai, machyi makaw law wa nna si mat sai (kaji kawa ni a lupding lup ra anhte a lamu ga). Ban mi hte ban mi dai hku gayin du wa wa re ai shinggyim nga pra lam hpe ntsa lam gaw, amyu ru sai, htunghkring, lamu ga ngu ai dai daw nna nga pra nga ga ai. Dai hku dai daw da ai lamu ga mat wa mai a ni? mai mat ai lam law law re.
Ya aten Mali Nmai Zup ai shara hta, Moi chyaloi nhkoi prat kaw nna kade e mung n shingtsang ai lamu ga hpe, Madim kaba galaw nna hka sha-u kaba sha-ing nhtawm, dat mi hprap wan shapraw na gya nga ma ai. Nkau mi gaw nra sharawng ai nga nna shingle lahpre nga tsun tim, nkau mi gaw n gup aga mung nhpaw, hkrang sumdan mung n shachyaw dan ai zim zam nga nga ma ai.
Kadai wa jaw nna kadai wa shut ai ngu na kun? Hka madim (Dam) a majaw, tinang nga ai shara shamat kau na ni gaw myi tu myi hkyeng nga ga-un bu nga sai. Myen Asuya hpe nju ai ni mung, shanhte galaw ai hpa hpe mung nkam yu ai nga nna nra sharawng masai. Amyu mungdan hpe grai nga tsawra ai ni mung, dai hpe nra sharawng ai lam tsun nga ma ai. Ndai ginra hpe tinang amyu a lamu ga ginra re nga nna tsun dam timung, lani hte lani, ladaw hte ladaw zet tsang kung hpan wa ai ramma ni gaw ndai lamu ga hpe kau da nna kaga mungkan de she myi man yawng taw nga sai.
Ndai hka madim kaba gaw kade a hka madim wa rai wa na kun? Anhte a lamu ga kaw lama rai yang gaw anhte a rai wa na nrai ni? Anhte a lamu ga kaw nga ai hpa arai hpe mung n madu lu ga yang gaw hpa majaw ta? Dip roi rip ai ngu ai kata kaw hpa baw a majaw rai ta? Ndai mungkan kaw rap ra ai lam nnga ai hpe kadai mung dum chye nga sai. Hpa majaw ta? Kaji ai wa hpe kaba ai wa dang, nem ai wa hpe tsaw ai wa dip, nlu ai wa kaw na kashun la, lu ai wa hpe gaw bai jaw ya, tsawm ai hpe gaw yawng yawng ra, ntsawm ai hpe gaw yawng yawng nra, kung kyang ai ni hpe sha masha shadu, hpa nchye ai ni hpe du sat zawn sha sawn ai gaw moi prat chyi nma pri npra prat kaw na rai nga ai nrai ni?
Yak ai kata kaw na tinang ra sharawng ai de shakut sharang let galaw ai gaw rawt malan myit rai nga ai. Raitim, shakut na ahkang njaw ai nga nna tsun bu nga ma ai. Nang kaja wa ahkang jaw yang she shakut na i? ahkang jaw yang she jawng lung na i? ahkang jaw yang she rawt malan na i?
Subscribe to: Posts (Atom)


text:
Mali zup ginra, lungrawk ntsa
katsi ai hkasan hkanu kata, an a marun shingna hpe
yu chyai let, sumtsaw ga tsun sai i....
Dai ten hta,
hpraw tsawm samwi hte, u numji pyen gashai
Mali zup Ginra ndai, an a sakse tai sai i..
Ya chyawm gaw le...
Brang she sadi n dung ai kun?
Tsaw nang malap kau ai kun?
Mali zup she yawn shalu mat ai kun?
Masum kam maka mung n rum,
Myiprwi hte yawn jahtum ra mat sai....
htenza mat sai sakse wa i.....
myibong(15.6.2010)
Anhte ginra hta myiprwi pru nga ai lam gaw....yupmang n re...
shingran mung n rai nga ai ...manang ni..
Wan panglai ngai rap na
hkaraw nhkap mung rai u ga...
matsan ai jamjau
si ai hkin gau
gung rawng ai lu sha
ndan pala rai tim,
nye salum hpe n waw lu na re...
Raitim,
shingyaw myiman ntsa
ngai hpe azi mada ai
na myiprwi hka shi
ngai, rap di lu na nrai sai.....
z.mungseng3@gmail.com
(5.2.2010)


text:
Ya daini Madu yesu hpe hkap la kam sham wa ai shaloi she RC law KBC law AG law Madung law nga hpung grai gin hka wa ai gaw jaw nga ai kun?
Ga shadawn RC shayi sha wa KBC la kaw wa na rai jang hpung nbung ai myit nhkrum ai nga baw ni nang dai hpung jan tai yang mara kaba lu na lawan myit malai u nga baw ni grai na taw ai ndai gaw byin ging a ni ?
Makam masham gaw ahkyak i ? Nawku hpung mying gaw ahkyak i ? kadai hpung wa gaw Chyum Laika shajan lang nga ai ta ?
Gara nawku hpung mying hpe sha Yesu hkye la na nga Chyum Laika hta rawng nga ai kun?
Yesu hpe hkapla lam kamsha sai ni ws hpa rai nang grau ngai grau nga na rai dum nga ma ata ? Yesu gaw mungkan masha yawng hpe tsaw ra ai she nga ai . RC hpe sha KBC hpe sha Madung AG ya nnan hpang kabrawng ws ai Korea hpung tai ai ni hpe sha tsawra na hkye la na nga ntsun da ga ai.
Hpa majaw hpung woi nkau dai hku lam woi shadam nga ai kun? Hpung gin hka nna nta htep htingbu wa kyu hpyi ting pa nsa ' nsae re ai mabyin ni anhte Wunpong hpung masha ni hta byin taw nga sai le . Ndai gaw hka bra na a npawt re hkrit hpa nan rai nga ai . Anhte shada ndai hku ginhka nga magamg htingbu Myen Miwa Gala Sam ni gaw grau she kabu lagu jahpoi nga ai hpe dum nga ai kun ?
Anhte gara nawku hpung shere ngu ai hpe nmyit ai sha anhte Yesu a kasha ni re Yesu hpe hpap la kam sham ni ni hkrai re ngu ai hku sha myit ga .Wunpong sha rai jang gaw mayu dama numjaw numya wang lu wang lang galaw ga .Kashu kasha mayat maya ring chying law htam wa ga .Hpung ginhka ai a majaw grai htap htuk ai num nna lannan ni hkrap ra yawn ra ai grai law sai re. Kalang nta masha ni je pat ya ai 'kalang lang hpung woi ni jepat ya ai ' kalang lang hpung masha ni jepat ya ai .Ndai gaw manang yen a hkap sha lam hpe nmyit ntau ya tinang byin mayu ai hpe madung dat ai tinggyeng myit nan re ' matsat hpa she re.
Bukda ni kade law wa tim hpung ngaran ai .Teng man ai Karai Kasang hpe lu da ai anhte ni Hpung ngin hka ga ngu ngai langai na ning mu shaw madun dat ai law.


text:
May 18 jahpawt kaw na Myen Hpyen ni anhte a ginra hte hpyendap ni hpe gasat hpang wa nga masai, Dapdung (11), (5), (25) hte Dapba(3), Laiza Mare hkan jahte tam gasat na matu hkyen wa nga masai.
Dapdung(11) ginra de htu lung wa ai Hk.L.Y 29,37 hte 121 ni gaw tsawmra hkala nba byin nna bai htingnut mat wa sai lam chye lu ai, Myenhpyen ni htingnut mat wa ai lam makau na mare kahtawng ni hpe mung wan nat jahten mat wa ai lam hpe mung na chye lu ai.(dap dung-11 ginra ngu ai gaw Mogawng/Namti Mare kaw na Myitkyina mare lahta Nam Koi Mare du hkra rai nga ai.)
Anhte yawng tinggyeng hkamsha ai lam hpe naw tawn kau nna, anhte a hpyen hpung hpe madi shadaw ga, mai byin ai garum ntum ni hpe jaw mat wa ga, yawm dik hpang kaw na Kyu hpyi lawm na matu set lasau rai nga ga. Myen hpyen wa gaw Jinghpaw mahpaw yawng hpe sat shamyit hkyen nga masai.


text:
YUZANA COMPANAY; nshang ai ten hta An htebuga hta grai ngui pyaw lai wa sai. Shana yup tung hkawm sa tim Sim sa let hkawm sa lu ai .u wa yamnga mung mat ai lam n,nga ai .
Raitim dai ni YuZaNa Company; du shang wa aihpang num ma ni langai
lahkawng nmai hkawm ai, 13ning re kaw na ding gai asak 50 ning jan ai
pyi nmai hkawm ai,roi rip hkrum tim gadai hparan ya ai lam n,nga mare
salang ni mung YUZANA a shatsha ai nga yang, mare masha gade jamjau tim hparan ya ailam n,nga. Du sat yam nga ni lagu sha ma, nma sha ai ngam nga ai Dum su nga ni hpe gaw ( အဆိပ္ )jaw sat kau ya mare masha ni ayi sun
de lagu sha ya,shawk tsun jang gaw bai htim wa, lamuga zin la ma ai majaw bung
li nlu ai marang ma ni jawng n,lu Lung num ma ni dut sha hkrum lakasha ni (ကေလးစစ္သား)rimdutsha hkrum nga ga ai.
Warazup mare kaw nga ai Hpau Re Yaw asak(70)ning jan re ai ding la a
yi kaw na, kawa makru lagu daw shaya ai majaw tsun jang bai htim na si
hkra kayat adup ai rai tim bai Lawt wa sai. mare salang wa hpe sa shawk tim hparan ya ai lam nnga ai.
18.Sep.2011 laban jahpawt 10:00 am ram hta manang wa a nta kyu hpyi shaga ai majaw sa ai lam kaw yu za na Company masha Marai (5) bai jawm kayat ai majaw baw the myi man ni hta grai machyi kaba hkrum tim salang wa mung hparan ya ai lam nnga ai majaw mare masha ni grai jam
jau nga ga ai.
Jam jau hkrum nga ai mare masha ni.
An hte hugawng pa yuzana company mayan e nga ai mung masha ni hpe naw hkye la marit law..
Hukawng jau man masha langai a hkam sha ai nsen re.


text:
An hte Amyu shawa ni madu da ai lamu ga, Htung hkring ningli n-hprang sut gan hpe yu yang masan mayan garen gari n-hkrum gring nga ga ai, tim dai ni hpa majaw hkrap nep myi prwi hte matsan mayan hkrum nga ga ai kun?
an hte yong jawm myit yu s'ga, an hte ni myit hkrum gahkyin gumdin myit mang shabawn langai rau Amyu shawa hkrun lam hta la ta grindun hkom sa ra s'ga ai.
mungkan ntsa hta an hte Jinghpaw mung kaw daram ja gumhpraw tam ai shara nnga ai. gadai ni lu su zahte kaw mi tai ra ai kun? an hte Amyu shawa ni lu su ra ai re. dai ni lamu ga madu ni lu su ra ai re, tim masha za sam ni she lu su wa ma sai law.
moi matsan nga ai an hte hteq hpa mung nseng n-an ai ni she za hte kaw mi tai nna an hte Amyu shawa ni hpe pyi yu nkam nna myi n-da hte she ting gyen yu kaji taw ma ai.
an hte Amyu shawa ni myit mang shabawn langai hte tinang aq mungdan lamu ga hpe makop maga let hkye hkrang la lu hkra shakut ra s'ga ai law.
dai rai yang an hte Amyu shawa ni mung Chye ning chyang, hpan ning sang, hpan jaw ya ai n-dai Jinghpaw mung lamu ga, sali wunli sut gan hte matsan mayan garen gari hkrum ai kaw na bawng ring rot jat lu su wa na re ngu nna kam nga nngai rai.
moi matsan nga ai an hte hteq hpa mung nseng n-an ai ni she za hte kaw mi tai nna an hte Amyu shawa ni hpe pyi yu nkam nna myi n-da hte she ting gyen yu kaji taw ma ai.
an hte Amyu shawa ni myit mang shabawn langai hte tinang aq mungdan lamu ga hpe makop maga let hkye hkrang la lu hkra shakut ra s'ga ai law.
dai rai yang an hte Amyu shawa ni mung Chye ning chyang, hpan ning sang, hpan jaw ya ai n-dai Jinghpaw mung lamu ga, sali wunli sut gan hte matsan mayan garen gari hkrum ai kaw na bawng ring rot jat lu su wa na re ngu nna kam nga nngai rai.


text:
KTC SHIGA LAIKA KAW NA RE
Ga malai ngu ai gaw, moi moi na kaji
kawoi ni a matsun maroi ga, sadi jaw
ai, shadum sharin ga ni re. Hkansa galaw
ra ai, koi yen ra ai, myit sawn sumru
hpa hpaji ga ni rai nga ai.
Ga malai a atsam: Ga malai gaw
masha a myit masin hpe hkra shangun
lu; matsing mat wa shangun lu ai; ga
shaga yi-ngam grai sa shangun ai; tangdu
shangun lu ai; ga kadun hte tsun shaga
lu ai; ga lachyum hpyan shaleng ya lu ai.
Ga malai nkau mi hpe, moi na mung
bawng rap daw ni hta, dawdan tara hku
lang chye ma ai.
Ga hte malai tsun numhtet da
ai hpe, ga malai nga ma ai. Amyu langai
mi a sali wunli langai mi mung re. N
jahtuk ai hku lang ai ga malai ni nga ai
zawn, jahtuk nna tsun ai ga malai ga
shagawp ni nga nga mali ai.
Amyu lakung shagu a, manu
dan ai ga malai ni hpe mung, lata tang
dan mat wa na re.
• Myit yang mang ai, Galaw
yang dang ai.
Mang ai a lachyum—mau ai,
nhkawn hkrang ai. Magam bungli langai
mi hta, manghkang hkrum wa ai shaloi,
myit sha myit nga yang, mahtai kaja hpe
n hkawn hkrang lu ai. Raitim
manghkang hpe matu tam nna, myit n
htum ai sha tatut shakut shaja galaw
yang, kade kaba ai bungli mang hkang
raitim, hpang jahtum e awngdang lu nga
ai hpe n-gun jaw ai ga re. (Ga malai ga
shagawp hpan re).
• Lagawn e lu ai gaw yup; Yup
e lu ai gaw ngak; Ngak e lu
ai gaw hkaw; Hkaw e lu ai
gaw htung; Htung e lu ai
gaw du u.
Masha gaw lagawn jang yup ja
ai. Nau yup ai masha gaw, sha ayup
mayu nga ai ana (ngak) byin wa chye ai.
Jinghpaw Wunpawng Ga Malai Ni
Ngak byin sai masha gaw, lahkawng
masum ya shat n sha hkra yup nga lu ai
ana (hkaw) de gale wa lu ai. Hkaw byin
nna, yup hkrai bai yup jang, hkum bum
ai ana (htung) de bai gale wa lu ai.
Htung ngu ai byin sai hpang gaw, du u
hkyen da ya ra sai nga, ma ni hpe n mai
lagawn ai lam shadum ai ga re.
• Marai masum myit hkrum
yang, Panglai nawng pyi
htawk dang ai.
Panglai nawng a lachyum—
panglai zawn dam ai nawng kaba.
Marai masum myit hkrum yang, panglai
zawn re nawng kaba hpe pyi, htawk
dang kau lu ai. Myit hkrum ai gaw, awng
dang ninghpang re ngu ai hpe shadum
ai ga re.
• Dayauk da chyik, Lanyau
myaw chik. (Lhaovo)
Lanyau gaw kachyi chyi rai nna,
shi a myi man hpe myit shangut la chye
ai zawn, lajen ren shawa lata brawng
jawm galaw yang, kaning re bungli kaba
raitim ngut mat wa lu ai hpe n-gun jaw
ai ga re.(Ga malai ga shagawp hpan re).
• Matsan nngai ngu hkum
hkrap, Lu nngai ngu hkum
kadap.
Matsan dik nngai ngu hkrap
nga yang, hpa byin wa na n re. Ba hkam
let bungli galaw shakut yang sha lu su
nga mai wa lu ai. Lu su nngai ngu
arawng mala, raidum nna bungli n
shakut ai nga nga yang mung bai matsan
mat wa lu ai hpe shadum sadi jaw ai ga
re. .(Ga malai ga shagawp hpan re).
• Hpunau myit hkrum hpyen
n shang, Wuloi wula myit
hkrum sharaw n dang.
Kahpu kanau (sh) buga masha
ni myit hkrum mangrum, kahkyin
gumdin nga yang, kaning re hpyen
mung, kata de n shang shalau lu ai. Dai
zawn wuloi wula ni myit hkrum nga
yang, matse ai sharaw mung n shang
kawa lu ai. Myit hkrum ai hte hpyen
hpe makawp maga lu nga ai lam
shadum ai ga re.
• Masha garum ai hpe
matsing da u, Tinang garum
ai hpe malap da u. (Lisu)
Masha wa garum ai hpe
matsing da nna, chyeju dum chye ra ai.
Tinang garum ai hpe bai tsum
shadawng, arawng mala re ai lam gaw,
tinang a sari hpe jahpoi lam sha rai nga
ai hpe sadi jaw ai ga re.
• Hka garai n kaba yang,
mahkrai htan ra ai. (zai
wa)
Hka garai n kaba yang, htan ra
ai mahkrai hpe aloi sha galaw kau lu ai.
Aten shalai nhtawm hka kaba yang
mahkrai htan ai rai yang jamjau kaba
hkrum chyen nga ai. Aten naw nga yang
galaw shangut ra ai bungli hpe, ngut kre
hkra galaw ra ai hpe sadi jaw ai ga re.
• Hpyen wa a kumhpa gaw
hkrit hpa re. ( Rawang)
Hpyen wa nga ai hte maren, shi
kaw na lu la ai kumhpa mung, myit kaja
hte jaw ai n re majaw, sadi maja ra ai
hpe sadi jaw ai ga re.
• Aga lai yang hka tai, Ajum
lai yang sha n mai.
N tsun ang ai ga ni hpe tsun
yang hka (shawa) hkrum chye nga ai.
Dai hte maren jum lai ai simai mung
sha n mai nga ai.Ga tsun shaga ai hta n
lai hkra, sadi let tsun chye ra ai hpe sadi
jaw ai ga re. (Ga malai ga shagawp hpan
re).
Tang madun ai,
Sinlum Bum Dau Hkawng
KTC, Nawng Nang
+++CLICK MORE+++JINGHPAW WUNPAWNG SHILAI KA


text:
Malaysia mungdan du nga ai Jinghpaw wunpawng myusha langai a hkam sha ai lam
ya hte na laman malaysia mungdan na naw ku jawng nkau mi hta wan hte nat kapaw ai lam ni byin nga ai (mungkan shiga )ni hte mu chye lu nga ai.
Naw ku jawng nkau mi hta gaw an hte myen mungdan masha ni sa naw ku ku re ai naw ku jawng ni mung lawm nga ai,hpa majaw ndai hku byin ai lam gaw( News )ndai
ni hta lawm nga ai.
Rai nna an hte hta byin hkrum sha nga ai mang hkang ni gaw htam lahkawng de byin wa ai zawn re nga ai.Naw ku jawng pyi nlung gwi ai madang de du mat ai ni lawm nga ai.
Bawm kapaw na tsang ai majaw mungdan asu ya ni gaw Naw ku jawng kaba shagu balik dap ni hpe sin shagun nna makawp maga ya nga ai.Rai jang an hte myen mung dan na Refugee ni gaw Bawm kapaw lawm na mung hkrit tsang ra.Shimlam a matu sin nga ai Balik ni san jep ai lam mung hkrit tsang ra rai shoi chyum hkrum ai ni mung lawlaw rai nga ai.Yawng chye hte maren an hte refugee ni gaw mungdan a gaw da tara hta tara shang hku masat da ai lam nnga ai majaw ten ntam ai mai rim hkrum ai majaw rai nga ai.
Shaman chye ju gaw An hte jing hpaw wunpawng ni naw ku ai gin ra ni hta gaw sim sa ai ram rai nga ai.madung gaw naw ku jawng kaba ni hpe shading ai majaw re nga ma ai.
Naw ku jawng jahten ai lam ni ndai kaw yu u
Read more »


text:
Tuesday, April 24, 2012
Myen Hpyen ni gap sat kau ai Jinghpaw Jawngma, Hpaula Htu(8 ning)
August 20, 2011 Saranum hte rau jawngma ni laika hti nga ma yang, Northern Command npu na dap rai nga ai, Hk.L.Y(269) ni a Laknak kaba (Amyawk) hte si hkrum mat wa sai Manje, Mangawng Mare na Jawngma Hpaula Htu(8 ning) gaw kalang lata dai shara kaw nan si mat ai rai nna, Saranum hte kaga jawngma lahkawng gaw hkala nba byin hkrum ma ai.
Gara prat du hkra, hpa baw hka ngu naw sharang nga na ga ai rai ta? ?????
Subscribe to: Post Comments (Atom)


text:
Wednesday, 27 February 2013
HKUM TSUP AI CHYEJU
Blog du sa manaw manang ni yawng a matu Mungmau ginwang Mu-se buga hpung daw kaw na woi awn galaw lit la na shapraw dat ai Rev. Usa lashi labya Tu Lum masat nawku htingnu gaw gap a lu tam ai karai mahkawn album langai rai nga ai..
Nang ngai yawng madat n gun jaw la ga..muse buga de na manaw manang ni mung tinang a buga de marit maroi dum shingran nga na hpe kam ia . Tinang buga rawt jat wa ai lam hta kabu gara shang lawm nga ga ..WP sha yawng hpe grai hkung ga ai .
mahkawn download
Nang ngai yawng madat n gun jaw la ga..muse buga de na manaw manang ni mung tinang a buga de marit maroi dum shingran nga na hpe kam ia . Tinang buga rawt jat wa ai lam hta kabu gara shang lawm nga ga ..WP sha yawng hpe grai hkung ga ai .
mahkawn download
Labels: mahkawn
Subscribe to: Post Comments (Atom)


text:
Tsawra ai,
Nu Wa, Hpu Nau, Kana Kajan Wunpawng Jinghpaw Amyu sha yawng hpang de lawu na laka hpe aja awa myit sa wa lu na matu ka tang dat ga ai.
+++Manmaw Buga Wunpawng Jinghpaw Amyu Sha ni a Manau Shadung hte Manau Wang hpe Manmaw Hk Y K Ningbaw Hpyendu Kaba nan woi awn nna jahten, htu, a-grawp kau ya ai lam gaw, Manmaw Buga WP Jinghpaw ni hpe sha nrai Mungkan ting sak-hkrung chyam bra nga ai Wunpawng Jinghpaw yawng hpe sawng dik ai hku nna roi ai, ga law saw ai, jahte tam ai nan rai nga sai. Dai hta jan nna Amyu shada da a lapran hta roi rip hkat ai lam kaga nnga na sai.Bai dai Manmaw Manau Wang hpe jahtyen a-grawp kau ngut ai hpang, Manmaw, BMO HK Y K ningbaw wa gaw NANHTE JINGHPAW NI MUNGDAN A MATU HPA BAW AKYU RAWNG A TA?. ngu araw jaw ai sha n-ga MANAU HPE NUM HPU PRANG KAW MI RAI RAI, TSING-DU PA KAW RAI RAI GALAW MU ngu nna mung shawa a man kaw nan tsun ai da.
Manau Shadung hte Manau Wang ngu ai gaw, WP Jinghpaw Amyu sha ni a matu tsawdik ai htunghking rai sai, dai hta tsaw ai kaga htunghking nnga ai, moi gaw hkristan nbyin shi ai ten, tsawhtum Madai Nat hpe jaw jau nna galaw ai htunghking kaba re, Manau wang kata nse nsa tsep-kawp nmai galaw ai sha n-ga shana e gadai pyi nmai lai ai, dai sha n-ga Manau nau ai shaning dai mare e masha si ai raitim aga de makoi mayang kadai n-galaw ai, ngu mayu ai gaw dai ginra lamu ga hta kadai nhtu kajam sai, manau dum na jaba wawt yu nhtawm jaba pru ai hte dai manau wang hpe kadai sa kajam nmai sai, sa jahten/sa kajam ai wa, ni gaw dai amyu sha ni a hpyen rai sai, dai sa jahten ai wa hpe sat kau lu ai shani shing nrai dai wa kaw na hpyi-nyem tawngban wa ai lam sha nnga yang nsim nsa gasat gala mat wa na lam sha nga sai, ndai amu gaw W/P Jinghpaw Mungkan ting (India, China, Burma) na WP Jinghpaw Amyu sha hkum ting dek shagu hpe lukdik lukga e baw bye ya ai hta grau sawng mat sai lam re.
Myen ni dai daram roi wa nga tim, hpa hpe naw la nga ga ai ta?
myen hpe hkrit ai majaw anhte WP Jinghpaw ni a nga grin galu kaba sa wa ai lam hta akyu rawng wa nga a ni?, ndai bungli gaw amyu sha mying gun nna shamu shamawt nga ai uhpung yawng hta lit nga ai re, lit htawt ap taw na lam nnga ai.
Moi Laika Jaw Masat hta e kalang Manau Shadung baw katut sai, dai shaloi gaw Jinghpaw mung e nre majaw ngu myit la ai majaw ngu saka, ndai gaw Jinghpaw Mung e nan rai nga sai, ya mung Ma-Ah ni zawn mau shalai kau sa-yang gaw anhte daram shagri nkung ai amyu sha mungkan hta nau pyi nnga na sai.
hpa majaw anhte a htunghking hpe anhte a ginra hta jahten ai rai ta? daini na ten Wunpawng Mungdan kata shara magup she yu jin wa hkra Myen ngu ai pyi n-nga ai ginra hkan e Myen Budda Gawk-ngu ni shadun mat wa ai gaw kadai nmai hkra, nmai hpu shanhte kam ai hku galaw mai wa ai mungdaw/mungdan byin wa nga sai hpe nang hte nseng ai zawn sha naw nga nga na ga ai kun?
Myen nkau gaw anhte hpe labau nchye ai ni zawn mana shatai nhtawm, Bhamo ngu ai gaw moi kaw na Myen Sam ni a shara re nga tsun na ma ai.
Laika ka sara John Anderson(1867-68) ka tawn ai "A Report on The Expedition to Western Yunan Via Bhamo" ngu ai laika, laika man 216-9 lapran hta sanglang tawn ai gaw Moi na Manmaw Mare ngu ai gaw hka makau e de tawn ai rai nna nta 400 loi jan nga ai, galu de deng mi galu nhtawm malawng maga Sam amyu sha ni hte Lawu mung na Myen ni sa bu htawt nga ai re lam, dai Mare a deng 3 jan grup grup gra gra de gaw jinghpaw(Kahkyen) ni dam lada ai ginra ni hta mare de nhtawm nga shanu wa ai lam asan sha ka tawn ai.
Bai, Frontier Areas Committee of Enquiry 1947 Report Part I laika buk laika man 3 hta mung Bhamo District e nga ai amyu sha ni a Yup-tung jahpan hpe lawu na hte maren ka tawn ai.
(ii) (a) Bhamo District
Area ............................................. 4,148 sq. miles
Total Population............................... 129,000
Part I Population 52,000
Part II Population .............................. 77,000
Population by Races.
Kachin ........................................... 49,794 or 38.6 %
Shan .................................................. 36,765 or 28.5%
Burmese Group ................................... 33,540 or 26.0%
Indian, Chinese and others .................. 8,901 or 6.9 %
moi na Manmaw Mare gaw Sam ni malawng ngu na nga lai wa ai Sam mare re hpe gaw labau hta ka tawn nga ai, raitim dai aten(1947ning) lahta Sam Mung e nga ai jinghpaw gaw 71,070 re majaw Sam hte Jinghpaw Amyu sha ni hku nna tinang a mungdaw masat daidaw la ai hpang rapra ai hku nga pra sa wa na ngu ai ga shaka nga tawn ai hte maren langai a htung hking hpe langai hkungga hkat na lam sha nga ai, Myen wa raitim Kachin State ngu nna dai daw tawn sai lamu ga hta shahte kam ai hku sa roi na lam tsep-kawp nnga ai, Anhte a Manau shadung hpe htu agrawp kau ya ai zawn shan hte a Gawkngu ni hpe dai hte maren anhte galaw yang hpabaw byin wa na ta?
ndai gaw Tinng Ying Hpung, Zawng Hra Hpung Lasang wa a Hpung KBC, Kahtawlik ...etc. ngu taw ai baw nre, yawng a htunghking re majaw yawng kaw na aja awa ninghkap ra ai bungli re lam hpe Wungpawng Amyu sha kaji kaba yawng hpang de shadum shana dat ai lam rai ga ai.
Maigan du Wunpawng Jinghpaw Amyusha Hpung(OKA)
ps. 3/4 ya laman Myen laika hte ndai lam hte la-kap nhtawm statement langai shapraw lu na matu bawng jahkrup nga ga ai.


text:
Myitrum manang ni, Simsa Kasa Shilaika (matut) sumroi shagun dat ai yaw. Mani Nalungpa lawu e M ni KIA a remote bom katut sha nna nyaw jawng bu ma ai lam na lu ai. M hpyenla ni majan n gasat gwi ai she law mat masai da. Lawu ga de yu mat wa mu ga kyu hpyi ga oi. Hpakant de na gasat poi shiga mung, M ni tsawmra shagri brep re masai. Chyeju shakawn ga i.
JIC
Read more++++++++++
Simsa Kasa Shilaika (matut)
Wunpawngsha ni hte Laili Laika; ; Daw II hku nna tsun mayu ai gaw,”
Wunpawngsha ni hte laili laika” ngu ai Ga baw re. Anhte Wunpawngsha ni
hte Laili Laika gaw, grai tsan gang hkat ga ai. Masha amyu ni gaw, Laili Laika
hte n hka lu ma ai. Shani shagu shat sha ai zawn Laili Laika hpe sharawng
shara hti ma ai. Ka shapraw rai nga ma ai.
Anhte a Buga Hpung ni hpe maram yu ai shaloi, Komiti law law hpaw
da nna, makam masham hpung hpe woi shagreng nga ai raitim, law
malawng gaw, “ Laili Laika Komiti” n hpaw da chye ma ai. Laili Laika Komiti
n nga ai hpe yu yang, dai Buga Hpung gaw Laili Laika myit n lawm ai tai nga
ai.
(1) ta dinghku langai a madang hpe chye mayu yang,
N
shatgawk, namdum hte yup-ra kaw yu ma ai.
(2)Amyu langai a madang hpe chye mayu yang, dai amyu a
lupding lupwa hpe yu nna chye lu ai.
(3)Mungdan Mare, Kahtawng hte Buga langai a madang hpe
chye mayu yang, Laika dum nga n nga hpe yu jang, maram
lu sai nga ma ai.
Buga langai mi gaw Laili Laika Komiti pyi n hpaw da ai re majaw, Laika
dum nga na lam n nga sai. Dai majaw, Ramma ni gaw shana shagu
shinggan hkan kam ai hku wanglu wanglang gahkrang hkawm nna aten
shama chye nga ma ai. Namti, Lambraw-yang e kalang mi Laika ka ai wa woi
awn nna, Dictionary Manam Hpang hpe saw shaga nhtawm, Laili Laika
hkaw tsun hpawng galaw ga ai. Dai ten hta laika ka wa gaw, Htingnai
Ginwang a Magam gun rai nhtawm, Ginwang Num Komiti hte Laili Laika
Komiti Hpa-awn lithkam tai nga ai aten re. Namti, Lambraw-yang ngu ai
Buga Hpung 2 gaw modo lam sha din ai. Yep sha re ai Buga Hpung kaba yan
rai nhtawm, Wunpawng Jinghpaw ni hkrai pri, Hkalup Hpung hkrai pri re ai
Buga Hpung yan rai nga ma ai. Shaning shagu ngu na mare kata e ramma ni
ga law adup sat hkat nna, manghkang kaba ashapraw nga ma ai re.
Dai hkaw tsun hpawng shani, sara kaba Manam Hpang hkaw tsun
ngut ai hpang, ga san hte bawng ban ten hta, Laika ka ai wa gaw, Buga
Hpung masha kaba Ningbaw Ningla ni hpe shadum jahprang mayu ai myit
hte zai de na, Sara kaba hpe ndai Buga Hpung 2 hta byin nga ai manghkang
ni tsun dan nhtawm, “ Hpa majaw, Ramma ni hta ndai zawn re ai
manghkang ya sha sha byin chye ai rai?” ngu, ga san langai san dat nngai.
Shaloi Sara kaba gaw, “ Mare buga kata Laika dum kade nga a ta?” nga she
bai nhtang san wa ai.
“ Langai mi mung n nga ai” ngu bai htai dat ai shaloi, “ Ramma ni
manghkang kaba shabyin jaw jaw re ai mahtai gaw, dai rai sai” nga nna htai
ya ai.
Nachying teng dik ai mahtai rai nga ai. Jawng n lung mat sai Ramma
ni gaw, shana shagu video rung hkan garet hkawm, lam nmaw hkan tsa
nang, hkayawm lu rai yan hkawm nna, yup tung lai jang she nta wa yup rai
nga ma ai. Shingrai kalang lang Uhpung hte Uhpung ga law adup hkat,
numsha ni hpe makawp maga ai nga nna, Myen la ni hpe mung jawm
shachyut adup rai chye ma ai.
Ya gaw, Buga Hpung kata e shamying shamang laika dum a npawt
nhpang rai nga ai; Laili Laika Komiti ni nga wa sai, Rung gawk kata e hti
chyai ai laika buk ni tawn da ya sai. Masha amyu ni hte shadawn yang,
anhte Wunpawngsha ni gaw laili laika hta grai naw hpang hkrat nga ga ai.
¬ Bai matut na.
Shanglawt Tsing
(25.9.2012, 1:00AM)


text:
(Jinghpaw Wunpawng Myusha Demokresi Ginrun Party) KNAPD a gaw da tara hkrang Kachin National Alliance Party for Democracy
Kachin Alliance Party for Democracy (Jinghpaw Dimokresi Ginrun Party) hpe mying bai gram kau ai lam shana shabra dat lu ga ai.
Kachin National Alliance Party for Democracy (Jinghpaw Wunpawng Myusha Dimokresi Ginrun Party) ngu nna bai galai shamying ai lam hpe shana dat mayu ga ai law.
KNAPD a pandung
KNAPD a pan dung gaw, Awm Dawm mung dan shing nrai Awm Dawm ahkaw ahkang hte bung pre ai mung dan ni jawm myit hkrum nna pawng hpawm ai jet ai Federal hkrang hpe gaw gap na, ndai zawn gaw gap ai hta tinang mung dan mung chying sha ni law malawng ra sharawng awng ai a marang e gaga gadai hte mung n-pawng ai Awm Dawm mung dan garan nna nga na rai jang mung dai hpe madi shadaw na, n-gun dat sa wa na.
By:
jorge semi


text:
Published on Friday, 07 October 2016 05:11
Hits: 272
Published on Monday, 01 February 2016 02:58
Hits: 959
Wunpawng Mungdan Shanglawt Asuya kata Ningbaw Ningla daw hta magam gun nnan ni hpe bai shatsam lai wa sai lam shiga na chyle lu ai. Magam bungli nnan ni hta bai shatsam hkrum ai Ningbaw Ningla ni gaw-
ni re lam hpe chyle lu ai.
Add a comment
Published on Monday, 28 December 2015 17:33
Hits: 569
Wunpawng Mungdan Shanglawt Asuya Dingding Ginwang, KIA Masat (1) Dap Ba Daju kaw hpaw ai Masat (1/2015) Hpyen Gyi Wunkat Yu Hpawng Lamang hpe December (28) ya shani awng dang ai hte galaw la lu sai lam shiga na chye lu ai. Ndai Hpyen Gyi Wunkat hpe 2015 September (29) ya shani kawn 2015 December (28) ya shani du hkra hpaw lai wa ai re lam hpe mung chye lu ai. Ndai Masat (1/2015) Hpyen Gyi Wunkat sharin hpawng yu poi hta Wunkat lamang ningtawn lai wa ai, Kasi kaja madun lai wa ai jawngma ni hpe shagrau ai lam hpe mung galaw lai wa sai lam na chye lu ai.Add a comment
Published on Tuesday, 24 November 2015 14:58
Hits: 550
Wunpawng Mungdan Shanglawt Asuya Ginjaw Ginra Laiza Muklum hta Masat Yan (6) ngu na Nursing Diploma Jawng yu poi lamang hpe November (24) ya jahpawt daw hta galaw lai wa sai lam shiga na chye lu ai. Ndai Jawng yu poi hpe Laiza Muklum Ginjaw Mung Shawa Tsi Rung na Wunjat Gawknu hta galaw lai wa ai re lam hpe chye lua ai.
Jawng yu poi hta Mungdan Hkamja Dap Lit Hkam Du Kaba N-Gan Zau Hkum kawn shatsam mungga hte n gun jaw, hpaji jaw lai wa sai hte jawng yu ai jawngma yawng marai (106) tup rai nna, ndai masat yan (6) hpaji ladaw hpe 2013 ning September (17) shani kawn hpang ai re lam hpe mung n chye lu ai.Add a comment


text:
Jaw Prat 21 Panglong zuphpawng galaw sa wa na lam hkyen lajang komiti hte komiti lakying (sub-komiti) ni hpe hpaw dat sai lam, Myen asuya gaw May 31 nhtoi hte ndau dat sai.
Slg.jan Awng San Su Chyi woi awn ai Amyusha Democracy Ginjaw pati, NLD gumsan magam Slg. Htin Kyaw woi ningbaw ai asuya lung wa ai shata lahkawng e ndai ndau pru wa ai re.
Munghpawm Simsa Lam Hkrum Ra Zuphpawng- Jaw Prat 21 Panglong, hkyen lajang komiti hpe malawm (17) hte hpaw dat sai. Malawm hku nna, Slg.jan Su Chyi lata ai Dr. Tin Myu Win woi ningbaw ai hte hpyendap na Masat (2) Laksan Hpyen Gasat Hpung ningbaw Lat Du Daju Jum Ya Pyi, Masat (4) Laksan Hpyen Gasat Hpung ningbaw Lat Du Daju Jum Min Nawng yan lawm ai. Jinghpaw salang masum--- Manau Shadung Pati (UDPKS) na Slg.jan Doi Bu hte Slg. Hkyet Hting Nan yan hte, NLD pati na Slg.jan Shi La Nang Tawng (snr) M. Nang Tawng, ni lawm re.
Dai komiti npu, Mungdan Ting Gap Hkat Jahkring Ga Sadi, NCA sen htu ai amyusha rawt malan hpung ni hte hkrum na laksan komiti lakying-1 (sub-komiti 1) hpe malawm (15) hte hpaw nna, dai komiti a ningbaw gaw Du Kaba Ya Pyi rai nna ningtau ningbaw gaw KNU Ninggawn Amu Madu, Padu Saw Koi Htu Win re.
EAOs (Ethnic Armed Organizations), ngu ai NCA sen htu ai rawt malan wuhpung (8) gaw – Karen wuhpung masum (KNU, DKBA, KNU/KNLA PC), Rahkai ALP, Myen jawngma dap ABSDF, Sam RCSS, Pa-O PNLO hte Hkang CNF, ni rai ma ai.
Bai, NCA sen n htu ai amyusha rawt malan hpung ni hte hkrum na laksan komiti lakying-2 (sub-komiti 2) hpe malawm (9) hte hpaw nna, komiti lakying a ningbaw gaw NLD masha Dr. Tin Myu Win rai nna hpyendap na salang lahkawng (2) (kadai re ai n chye shi) shanglawm na re. Hpyendu dingsa Ting Zaw hte La Mawng Shwi yan lawm nna, Slg. Hkyet Htingnan hte Slg.jan Doi Bu yan mung shanglawm ai.
Ya ten NCA sen n htu shi ai wuhpung (13) gaw – KIO (Jinghpaw), NMSP (Mon), KNPP (Karenni), SSPP/SSA (Sam), TNLA (Balawng), ANC (Rahkai), AA (Rahkai), MNDAA (Kokang), NDAA (Sam), LDU (Lahu), NSCN-K (Naga), UWSA (Wa) hte WNO (Wa) ni re.
Wunpawng Mungdan Shanglawt Hpung, KIO gaw NCA sen n htu ai raitim dai hpe madi shadaw ai NCA nhprang hpe gaw, dai ten KIA Tau Dap Awn Daju hte KIO Maigan Kyithkai Lithkam, Du Kaba Sumlut Gun Maw, May 31, 2015 hta Yangon MPC (Myanmar Peace Center) rung e sen htu sai re.
Lai wa sai April shata asuya n’nan lung wa ai hte rau, KIA hte Myen hpyendap lapran bai byin wa ai gasat gala majan ni lani hte lani laja wa ai re. Raitim KIO ginjaw gaw asuya n’nan hte mungmasa jahta lu na myit mada ai hte Du Kaba Sumlut Gun Maw woi awn ai, Jinghpaw ginra buga shara shagu de na mungshawa salang malawm 30 jan shanglawm ai wuhpung hpe hpaw dat sai re.
Dr. Tin Myu Win woi awn ai, NCA sen n htu ai wuhpung ni hte hkrum na komiti lakying-2, dat kasa ni gaw, June praw 2, hpawt ni Htai mung Chiang Mai mare hta UNFC, amyusha hpyen masa mungmasa daphpawm salang ni hte hkrum na re lam chye lu ai.
Ya na zawn asuya simsa lam dat kasa ni hte n hkrum shi yang, UNFC gaw daini June praw 1, Bat Langai Ya shani Chiang Mai mare hta zuphpawng galaw taw nga sai re.


text:
Daniel Nan
Dream (17)
Mung shawa a Tsap Shara hte Mung masa Samaq
1
Anhte a awng padang lam hta, Wunpawng Myusha mung shawa a tsap shara gaw rudi dawnu rai nga
mali ai.
mali ai.
Dai majaw, mung shawa gara hku tsap ai ngu ai gaw nachying ahkyak nga mali ai. Mung shawa shamu shamawt lam ni gaw awmdawm bungli hpe pawm shangang ya ai Liberation Movement ni rai nga mali ai.
2
Myitkyina lam hkawm ai lam hpe Hpyen wa e lachyum gale nna media de shapoi ya n hkrum hkra sadi ra na ga ai. Lawu na lam ni ahkyak ai ngu mu ai:
1. Shanglawt ni majan sum wa ai majaw, mung shawa hpe majan
jahkring ya na marawn shangun ma ai, ngu ai lachyum hku shapoi kau ya na sadi ra na hpe mu ai.
jahkring ya na marawn shangun ma ai, ngu ai lachyum hku shapoi kau ya na sadi ra na hpe mu ai.
2. Anhte a nsen gaw maga mi san tsap ai lam hpe dan dan leng leng madun ra na ga ai. RFA, DVB hte kaga shiga dap ni san ai hpe htai ya ai wa gaw grai sadi nna shaga htai ya ra na hpe mu ai.
3. Simsa lam hpe ra ai majaw lahkawng maga na ni hpe tsun mayu ga ai, nga jang anhte a matu akyu
n nga mat sai, hpyen wa matu gaw ahkaw ahkang bai tai mat na.
n nga mat sai, hpyen wa matu gaw ahkaw ahkang bai tai mat na.
4. Dai majaw, anhte mung shawa gaw Myen hpyen a htu shadut anin je hpre shang wa ai hpe nra sharawng ai lam, Shanglawt hpe anhte tsawra madi shadaw ga ai lam ni madun ra nga mali ai.
5. Anhte marawn nna shanhte jahkring na nre, raitim anhte marawn ai lam gaw mung masa amyat pru ra nga mali ai.
6. Marawn ai lam hta madung dat ai lawnglam nau law yang mung lachyum manu yawm mai ai majaw, lawnglam kaba lahkawng daram hpe madung dat nna, de kata kaw mahtang kaga lam ni ka bang shalawm nna garan laika hkyep - pamphlet ni lajang mai nga mali ai.
3
Anhte mung shawa ni masa lam ni hpe sung sung li li dinglik maram nna lata ginhka let tsap sa wa ra ai aten du sai.
Tinang galaw ai lam gaw hpa baw re, hpa majaw galaw ai, hpa baw yaw shada ai, kaning mai rai wa ai, ngu ai lam ni hpe mung chye da ra nga mali ai.
Ngai nchye nna galaw shut kau ai re, ngu ai ga gaw "tawngban nngai" nga ai nhkan e sha, galaw shapraw kau dat ai majaw bra chyam taw mat sai lachyum - meaning/ value ni hpe gaw gara hku mung bai nmai hkan shaprai kau sai. Mu la, na la, matsing da nna lachyum htai shapraw ai ni a lata kaw she rai mat sai.
Tsun mayu ai gaw,Hpa galaw tim mung masa myi hku yu ra ai aten rai nga mali ai. Sadi maja ra nga mali ai.
4
Simsa mayu ga ai, wa mayu ga ai ngu ai ni anhte ntsun ra sai. Grau nna Media ni hte shaga ai ten grai sadi let mung masa nsen mahku manawng hku shaga ra na ga ai.
Mung shawa ni nsen manaw langai de hkyawm rai jang anhte bungli awng dang na de myi man yawng nga sai, ngu mu nngai.
Mung masa myi sam ai ni grau nna tai wa mi ga.
DN


text:
Majan pa shawng lam ,myu hte mung dan makawp maga dap de na Myu tsaw
share shagan Ning hkring ni a kyu hpyi ga Gadun myi na la lu majaw n
shung si she kabrawng na na ram hkam sha ai.....
Hpan Wa ning sang,
chye
wa ning chyang,
Teng man san seng ai ,
Yeho wa ,
Chyalai n gun rawng ai
Karai wa e
Ya an hte jum magra da ai,an hte tsap nga ai ,An hte Jinghpaw
Wunpawng myu hte seng ai Lamu ,Ga ,an hte a gin ra ,Ji woi ni lu da ya
ai ,Karai shaman ya ai dai lup dai hpang ga,
nsum tat u ga law..shaman ya
mi....nga nna, Ga hpe lata hte magra jum let kyu hpyi jahtau padang dip majan
gasat nga ai lam na lu ai,,,,
Myit rum manang hpu, nau na,nuwa ni e dai ni
nang gade ga de du hkawm tim ndai zawn kyu hpyi karum na hkum malap
yaw...
shawng lam majan pa na ni htet dat ma ai ..hkum malap yaw---


text:
Friday, June 27, 2008
Subscribe to: Posts (Atom)
Kachin Culture Post List
- Jiwai Jiwa Ni A Prat Kaw Nna Jinghpaw Wunpawng Shayi Num Kasha In Hpe Makawp Maga Da Ai Ahkaw Ahkang Ni
- Manau Amyu Hpan Ni (Many Kinds Of Manao)
- Jinghpaw Makam Masham Hte Htung Hking
- Wunpawng Baw Sang Ni
- Bawnu Hkraw Na Daram Re Ai Nhtoi
- Poi Shing Ra
- Mayu Masa Tam Ai Lam
- Galaw Lu Galaw Sha Ai Lam
- Jinghpaw Ni Law Malawng Nmu Yu Ai Jinghpaw Laika Hkum Ni
- Manau Labau
- Num Amyu Kru
- Si Hkrung Si Htan Lam
- Jinghpaw Hte Nga Yawng Nga Pra
- Shachyen Shaga Hte Daw Ang Ai Lam
- Daru Magam Lam
- Ginru Ginsa Lam Hte Jinghpaw Htung Hking
- Wunpawng Amyu Sha Ni Manau Nau Hpang Wa Ai Lam
- Wunpawng Htgung Tara
- Wunpawng Myusha Hte Jawkyen Hpaji
Kachin History Post Lists
- Singpho hte Shapawng Yawng Manau
- SI MANI AI LADAT ZAI MARAI HTE SAT (AMIABLE ASSASSINS) Daw I
- PANGLONG ZUPHPAWNG Daw Kaba VII (Jinghpaw Mung Hpyi Rawt Sai)
- PANGLONG ZUPHPAWNG Daw Kaba VII
- PANGLONG ZUPHPAWNG Daw Kaba VII
- Jinghpaw Hpyendap Labau Daw I
- Inglik-Mung-Shanyen Hpyen Hpe Jinghpaw Myu Tsaw Share Ni Hkap Gasat Ai Lam
- K.I.O TINGNYANG UP, K.I.C NINGBAW KABA, K.I.A DAP UP DAJU, SHA RE MUNU DU DAJU JUM LAMUNG TU JAI A LABAU KADUN
- BIOGRAPHY OF KIO CHAIRMAN, GENERAL LAMUNG TU JAI
- K.I.O (KACHIN INDEPENDENCE ORGANIZATION) K.I.A (KACHIN INDEPENDENCE ARMY) HPAW MAT WA AI LAM
- WUNPAWNG AMYU HTE RAWT MALAN MAJAN
- NO.2 MUNGKAN MAJAN TEN
- JINGHPAW HPYEN MA NI SINNA GA DE SA AI LAM (A KACHIN MILITARY VENTURE)
- Lagaw Hpyen Dap Maumwi
- Nyau Chyang Laru
- JINGHPAW HPE KACHIN NGU AI LACHYUM
- NAW SENG HPUNG NI A LAM MATSING NINGTING KADUN
- Jinghpaw Wunpawng Sha ni a shawng daw na lam. "Xiongnu (shing n rai) Huns"
- Hugawng - Assam Jinghpaw Nat Jaw, Buddhism
- JINGHPAW MUNG DU SALANG NI HTE ENGLISH DU KABA MR. NORTH, MR HNC, STEVENSON, NO.2 MUNGKAN MAJAN A HPANG 1946 NING HTA HKRUM SHAGA AI LAM (KADUN)
- JINGHPAW WUNPAWNG SHA NI LANG AI RI, NHTU, LAKNAK NI
- HUKAWNG JINGHPAW NI TSUN AI HKA MUNG (sh) HKAMUNG GA
- PANG LUNG GA SHAKA LAIKA BYIN WA AI LAM
- BOGYOKE AUNG SAN HTE HKRUM AI SHALOI
- KACHIN SUB-STATE WUNPAWNG AMYU SHA LABAU
- Kachin Rangers: Allied guerrillas in World War II Burma
- DU KABA LAHPAI NAW SENG A LABAU KADUN ( Daw-1 )
- DU KABA LAHPAI NAW SENG A LABAU KADUN ( Daw-2 )
- DU KABA LAHPAI NAW SENG A LABAU KADUN ( Daw-3 )
- DU KABA LAHPAI NAW SENG A LABAU KADUN ( Daw-4 )
- DU KABA LAHPAI NAW SENG A LABAU KADUN ( Daw-5 )
- DU KABA LAHPAI NAW SENG A LABAU KADUN ( Daw-6 )
- DU KABA LAHPAI NAW SENG A LABAU KADUN ( Daw-7 )
- WUNPAWNG AMYU SHA NI A AMYU SHA MUNG MASA LABAU KADUN ( Daw 1-2 )
- WUNPAWNG AMYU SHA NI A AMYU SHA MUNG MASA LABAU KADUN ( Daw 3 )
- WUNPAWNG AMYU SHA NI A AMYU SHA MUNG MASA LABAU KADUN ( Daw 4 )
- WUNPAWNG AMYU SHA NI A AMYU SHA MUNG MASA LABAU KADUN ( Daw 5 )
- WUNPAWNG AMYU SHA NI A AMYU SHA MUNG MASA LABAU KADUN ( Daw 6 )
- CHYURUM LAIKA PRAT LATSA
- Uru Mungnawk de Chyurum Jinghpaw Wunpawng Shani majen je bu rawt shang bang wa ai lam
- GINRU GINSA LABAU NMAI SHAMAT AI
- Kachin
- Jinhpaw Wunpawng Kaji Kawa ni a Inglik mung maden ninghkap majan (AD. 1821-1928)
- The Ola Hanson Story
- HKAWHKAM A MAGAM GUNHPAI AI AMYU
- Kachin Sub-State Wunpawng labau ahkyak daw ni
- Wunpawng sha ni a Shawng daw na prat
- MASAT (I) MUNGKAN MAJAN NA JI WA NI A ARAWNG NINGSANG
- MASAT (II) MUNGKAN MAJAN NA JI WA NI A ARAWNG NINGSANG
- DU DAJU LAHTAW ZAU SENG A LABAU KADUN


text:
Myen hte Hpa la mi bawngban chyai n ra sai.....
Ya ten hta KIO gaw, myit galu kaba ai nsam madun let, Myen hte mungmasa mahkrun hku bawngban na lam shakut nga ai hpe mu lu ai. Gaja wa nga yang, mungmasa myit jasat n rawng ai pale palau amyu hte hpa la mi bawngban chyai nga n ra sai. Lai wa sai 2011 ning, November kaw nna daini du hkra rai yang, Myen hte bawngban ai a majaw, masa htuk tsawm wa ai lam n nga ai hta n-ga, manu n dawdan lu ai sum machyi lam ni matut manoi byin pru taw nga sai.
Myen ni shanhte a n-gup na tsun ai ga langai mung dinghpring kangka ai ga n lawm nga ai. KIO maga hku nna bawngban ginrat ai ten ladaw laman, sadi sahka hte hkam sharang ya ai hpe mahtang angawk shadu nna roi sha dingyang rai nga ma ai. Bawngban ginrat ai shata masum jan laman hta Jinghpaw Mung jut shingnaw shara shagu Myen hpyen n-gun n sharam ai ganaw shang shara la tik tik rai nga sai. Myitkyina mare hta shani shana lawu de na hpyen n-gun ni lung wa n zim rai nga ai. Mare kata e chyahkring hkring wan jasin kau nna, hpyen hpung ni hpe mayun shapraw dingyang rai taw nga ai.
Myitkyina mare e “Traffic Police” ngu shamying ai pyada rangrut dabang kaba hpaw nna, mare masha ni hpe hkan sharu shatsang sha na masha wutsang langai gyin shalat taw nga masai. Dai pyada rangrut dabang a matu, Myitkyina sinpraw hkran Gwihtu, Mahkaw Yang, Laban Kahtawng masawn, Lasang Awng Wa ningngai ai gaiwang kata na, yawm dik lahta tsang madang laika chye ai Lisu ramma law law hpe lai wa sai shata lahkawng masum kaw nna hkan lahkawn shinggyin sai re lam hpe mung na chye lu ai. Dai zawn hkan lahkawn lu na matu ladat shaw jasu sharawt ai bungli hpe mungkan ting e pyi chye ai Hkalup hpung sara langai lit la ai re lam mung na lu ai.
Ndai zawn Myen hte bawngban hkat na masing gaw, kanang na pru wa ai rai kun? Kadai wa sawn shapraw dat ai rai kun? Hka kahtam yang shinglang hkra ai da. KIO salang ni a kata hta mung naw she sawk dinglik yu mu yaw. Myen hpyen wa a ga namsup hkrup ai mi lawm ang sai kun? Mungshawa, Dapshawa, MHH ni mahkra agying agang dakring dalang rai nga ai hpe myit shakya salat shakawp kau nna, hpum gumba mat shangun na hku gaw mai nan n mai na re. Ndai lang tat kahprai sayang gaw, anhte amyu ni gaw, prat ban 100 matut shakut tim n loi sai. Mayam hta mayam sawng sawng sharai la n lu ai mayam rai mat sana ga ai.
1948 ning kaw nna mabyin hpe nhtang gawn yu yang, Myen hte pawng nna lu la ai amyat hpa langai mung n nga mali ai. Hpimaw, Kawlang, Kangfang shayaw kau sai. Daini gaw Jinghpaw Mung kata na maling mala, sut nhprang, sun hkauna, yawng atsai shaw la kau ya sai. Lawu ga na Myen wunawng yan lung wa nna, anhte hpe masha jahpan hte kaput kau wa nga masai. Tinang a kahtawng mare, tinang a lamu ga hta tinang a pu kan bau na bungli lama mi sha galaw na rai tim, Naypyitaw de ahkang hpyi ra wa sai. Gumhpraw law law jaw nna ahkaw ahkang mari la ra sai. Daini Jinghpaw Kompani nga nna hpaw da ai ni mahkra, maigan ni htu sha ai lungseng shingbut na ye-mase hta ai madang sha rai mat sai.
Ledo lam dingyang, Yuzana ni roi rip sha kau ai lam, mungshawa ni nyep myiprwi hte hkam sha taw nga tim, dum ninglen dap e yup taw nga saga ai. KIO gaw, Yuzana hte Asia World ni kaw na ahkun hta la ai rai yang, shut kaba nan rai sai. Hpakant sengmaw kaw na jasam amyu kompani ni lu la ai amyat gaw dollar wan ri kahtap mat wa sai hpe KIO gaw, Myen gumhpraw ahkun sen hkying langai lahkawng hta la ai hta myit dik taw nga n mai sai. Hkahku bumga de Myen hpyen luksuk lukga yan matsut lung wa ai hpe majoi yu shalai n mai sai. Anhte mung anhte ga anhte a ginra hta lamu ga majing chyinghting “virginland” ngu na hpa nan n nga mat sai. Kade sha yawn hpa rai nga a ta? Putao lahta hkyen bum ntsa hkan mung, Bogyoke ni yawng shara gam garan la kau ngut masai. Jinghpaw Wunpawng sha an hpu an nau ni a kata e mung, Lisu hte Rawang hpe htawk shapraw nhtawm maigan masha shatai kau ya masai.
Daini Myen hte KIO lapran hta lapran salang tai nga ai ni mung sung sung myit yu ra sai. Shaning 60 jan laman e, Myen wa a maidang manam nna, tinang amyu, tinang buga dut sha kau ai mungmasa poiza ni mahkra dingnye kaba kaw na lawt lu na lam n nga ai. Lapran salang tai ai ni mahkra mying kaja hte myiman pa lu ai langai mung n mu ai. Mying hten nna hpungdim dat ai hkrai rai ma ai. Yawng e kamhpa ai WMR mung sip mat sai.
Laknak lang ai lam yan hpe tawn nna, mungmasa mahkrun hku tinang amyu mungdan rawt galu kaba hkra shakut na nga ai, myu tsaw ninghkrin KSPP ni daini hpa byin sata? Dr. Tu Ja ngu ai KSPP a ningbaw wa nan, sai hten mat ai hpe yawng mu nga saga ai re. Shi hpe Munghpawm Gumsan Myanmar Mungdan a ningtau gumsan magam tingnyang jaw na, ngu nna maidang masawp ya ai ga hpe ya du hkra naw kamsham taw nga sam ai. Uhku a masa si sin ai hpa rai nga lu ai.
Lai sai bat hta Da-law buga e, Shanglawt Hpyenla langai num ma roi rip ai, shinggyim ahkaw ahkang tawt lai ai, nga nna mungkan ting de ndau ya ai gaw, gaja wa teng hkra rai ti pyi, Jinghpaw ni yawng hpe roi ai ga she re, ngu sawn lu ai. Jinghpaw num ni hpe Myen la ni roi rip kau ai hkying mun rai mat wa sai. Law malawng Jinghpaw num ni gaw, gaya nna roi rip hkrum ti pyi ip kau chye ma ai. Kadai wa mungkan de ndau shabra hkam na matu tsun shabrawng kam na rai ta? Tinang amyu sha asak aprat ram ai shada shut shai hkat ai lam hpe, hkungran ya nna mayaw htinggaw de ya tim mai ai lam sha rai nga ai.
Lai wa sai 1976 ning hta, Manmaw lam Gangdau Yang mare na Hpung Up Sara jan hte hpawn kaga manang jan langai hpe, HKLY 29 na Myen hpyenla ni Hpung Up wa a mamdum e nan kahti galai jawm roi rip kau ya lai wa yu sai. Roi rip hkrum ai Hpung Up Sara jan hte shi a manang jan gaw, Gangdau Yang na Jawng Up Sara Ndau Naw (Yungwi shadang Ndau Brang Nan a kawa) hpe sa shana ma ai. Sara Ndau Naw mung, dai Myen hpyen hpung na hpyendu captain wa hpe nan sa tsun deng yang, hpa ahkyak n la ya ai. Dai majaw hpang shani jang, Slg. Kumja Gam hte Slg. Using Naw yan gaw, Waingmaw mare na MSL. Party Unit Rung de dai mabyin lam amu sa shawk ma yang, jahtum e shan mahtang hprawng yen makoi hkawm ra kaw kre mat ma ai.
1963 ning hta Gangdau Yang e Slg. Sau Zau Ba (Lauban Sau Naw La a kawa) hpe mara kata e hkauna pa ka-ang kaw HKLY (15) ni gap sat kau da ya lai wa sai. Samabum na Jawng Up Sara Kumba Tu hpe mung, mara kata e mare numshang na lagat hpun hta noi sat kau da ya lai wa sai. Tanghpre mare e mung Jinghpaw salang lahkawng hpe mara kata e hpri pa hta wan hte kangau sat kau ya lai wa sai. Hugawng pa a sinpraw dingdung jut, Singgai Jum Maw e, jum ju sha nga ai mare mungshawa ni marai matsat hpe 1968 ning hta “jum sang” (jum hkahtung) kata e gap sat sharu bang kau da ya lai wa sai. Hugawng Danai na Jinghpaw num (Mying chye ai, n tsun na) langai hpe HKLY (68) na Myen ni num hkrang de lapu rim anin bang ya lai wa sai.
Ndai lahta na lam ni gaw, Jinghpaw ni a ntsa ru hti n dang ai Myen ni a shinggyim ahkaw ahkang tawt lai ai lam ni kaw na, shawng daw de byin lai wa sai sakse langai lahkawng sha rai nga ai. Ndai kalang bai byin ai majan shata matsat jahku laman e sha pyi, Jinghpaw num ni hpe Myen ni roi rip nna sat kau ya ai hti n dang rai mat wa sai. Ngai Sumlut Naw a kajan Sumlut Roi Ja hpe mung shanhte Myen ni rim la nna jawm roi rip sat kau ya nga ninglen, daini du hkra nyet ningdang tik tik rai nga ma ai. Dai zawn re ai Myen hpe gara hku manang shatai lu na rai ta? Dai daram maka n kap dik ai Myen hte hpa la naw bawngban chyai nga ra a ta? Bawngban nna hpa wa akyu pru na rai ta? Karai Kasang hpe shingdu tawn nna Ba-la naw ai Myen hte bawngban ai ninghkan e pyi yubak dingnye hkrum sha na ga ai re. Myen hte bawngban ai lam gaw, anhte hpe shayuk kau na mahkam kaba she re.
Ya mung Myen hte she naw bawngban chyai nga mayu yang, tinang a kajan kasha ni, tinang a madu jan ni hpe naw roi rip jat ya mi, ngu nna ahkaw ahkang kaba hpaw ya ai lam san san sha rai na ga ai. Hpang jahtum e tinang a dangkang de pyi htim daru bang wa na Myen wa hkyam ni she rai ma ai. Ning re ai awu asin amyu ni a ga hpe galoi mung n mai kam ai. Jinghpaw Wunpawng sha ni gaw atsam rawng htum ai Yehowa Karai Kasang hta shamyet shanat ai ni rai ga ai. Kamsham myit chyinghkrang tum daram anhte hta rawng ai rai yang, bum hpe pyi sit kau lu na re lam Chyum Mungga hta madi madun da nga sai. Anhte Karai Kasang hpe hkrak kam ai rai yang, awu asin Myen hte hpa la bawngban chyai nga n ra sai......
by; S.L.Naw


text:
JINGHPAW MUNG MASA MAJUN
Amyu langai myi gaw shi a mung masa nga nga ai.Dai tinang a mung msa hte nan tinang a amyu hte mungdan hpe up hkang ai hpe ra sharawng nna shang lawt hpyi ai lam rai nga ai.Manang wa a mung masa kade kaja timtinang a nre majaw,tinang hpe up hkang nhkam ai lam rai nga mali ai.Jing hpaw ni gaw 1960 ning kaw nna Tinang a mungmasa shamat kau sai amyu rai nga ga ai.Mung masa shamat sai majaw tinang a mung masa hpe malapwa sai ni rai nga saga ai.Mungmasa shamat ai shaning 40 ning jan 50 shining de du wa sai,tinang a mung masa hte up hkang na nhtuk dum jang mung dai mung masa hpe atsawm sha makawp maga kyem da nna masat dingsat ,kasi kamang hku lang nna mung dan hpe gaw gap htuk ai kaga mung masa hte up hkang nga mai ai.
Jinghpaw Wunpawng myu sha ni a mungmasa madung gaw hpa rai ta?Hka ja yu ga,shakut ga law.............Matut na.
ref: What Kachin Believe And Practice (volume 1.)
page No(80-84)Hti yuga.
Ka ai..Sara Pungga jali


text:
**************************************
Hpa rai Myit hkrum ai
Ya Balawng hte Rakhine ni hpe shalawm ya sai. Kokang hpe gaw shanhte nan ading tawk matut mahkai nga ma ai da. Hpang jahtum gaw shalawm la na sha re. Theinsein wa hte Phonekyashinh na kahhri kasha ni hte Nta langai sha she re ai gaw, masha kaba ni yawng chye ai. (Mau hpa i).
NCA hte moi na Myit hkrum sen htu ni gara hku shai ai.
Moi 1994 ning hta Myen hte Jinghpaw sen htu ai kawq Mung kan n lawm ai, Uhpung 2 sha mayun htu hkat ai, Mung shawa pyi hpang e she chye ai. Sak se n lawm ai. Jahten kau tim Gara hku lawh nga san wa na gadai n nga n chye lawm ai. YA, n dai NCA gaw NCCT DKB Gun Maw ni a Zai ladat a majaw, Mung Kan a Sakse (Miwa, US, UN..hte kaga ni...) lawm ra na, Federal hte Self Determination deq du hkra sa na ngu ai GA LAMI ni (Myen ni mau tau tau nga ai laman) gan bang GAN sen htu kau lu ai majaw, Myen ni bai su dum wa ai shaloi gaw grai hpang hkrat mat sai hpe mu n na, Myit n gut Pawt gayut si bu ai kaw du ai re hpe law malawng n chye shi ai hpe mu ai. Dai majaw Myen hpyen du ni NCA hpe jahten kau na matu atsaii hku grai maw mawn wa masai (Gasat jahteq tam ai, KIA kasa ni hpe Yangon n mai yuhq hkra pat shing dang ai, Yaq hpang jahtum EAO Uhpung n kau mi hpe Mying n bang ai). Rai tim, Thein Sein du hhra Sa htu matsut bang kau nu ai re ai majaw, NCA document gaw grin taw sai rai nga ai.
NCA a hpang na lamang ni.
Mung masa lam bawng ai kaw kadai ni, marai kade lawm na, hpa baw ga baw madung dat na, aten gade la na ngu ai ni hpe matut bawng jasan mat wa na. Ya nan yawng Asan sha daw dan na matu ra sharawng ai law nga ga ai rai tim, masa hta hkan n na NCA a hpang e she bawng na hku rai sai. DAi kawq a hkaw a hkang n hkalut mat hkra sadi hte ja ja kat kat shakut na hku re.
NCA N-kam htu ai ni.
NCA hpe NCCT (madung gaw DKB Gum Maw) Zai ladat hte Myen baw kadung htik koit n na lu ka da ai re ai hpe Min Aung Hlaing gaw a tsawm sha chye ai rai n na, Wan hte nat kamawng kau mayu kyin nga ai re. Sen n lu htu hkra chyahkyawn ladat daw taw nga ai re. Daimajaw, NCA lek mat n kam htu ai ni gaw Min Aung Hlaing a Baw nu kaw Shang mat sai, Myen banau ka kaw kadawng bang marit si mat na kaw lawm wa ai hpe dum mu.
A taw Myen Hpyen hkrai hkrai, galoi hting nut na ma ta?
nga ai ni mung n taw nga ai. Mung kan a man e Sen htu ngut ai hte gaw, Joint Monitoring, Military Code of Conduct, Peace Keeping Force du hkra matut mat wa na LAM HPAW sai majaw, kade n ja la tim N gut la tim, Myen ni yu wa ra sai hpe chye na ga.
Lak nak dawm ra ai da aw?
nga san ai ni grai law nga ai.
SSR (Security System Reform) ngu ai shawng ngang ngang kang kang gaw sharawt lu ai hpang she (DDR Disarmament Demobilization Reintegration) ra wa yang matut na. DDR hpe galoi mung shawng kaw tawn na n re.
KIA gaw Kachin Sate Army (Asuya Hpyen dap langai mi) re ai majaw Disarmament Demobilization hte hpa n seng ai.
KIA gaw Mung masha hte galoi mung gayep magyep kap nga ai re ai mayaw, Re-integration ngu ai mung TSEP KAWP n ra ai. Ra ai gaw Mung masha hte Tsan gang N ju ndawng hkat taw nga ai Myen Hpyen dap ni she RE.
SSR a n pu kaw, Federal, Self Determination, Peace Keeping ga baw ni lawm ai. SSR n htiq n htang rai jang gaw, garang da ai n htu, katsut da ai sinat bai htim magra na sha re. DDR kaw Laknak dawm ai lawm na nre, Hpyen dap ni hpe Mungdaw Shimlam dap hku matut tawn da mat wa na ngu ai hpe JA JA tsun da matsing da chyalu re.
Shang Lawt Ai Wunpawng Gumrawng Gumtsa Mung Dan de lahkrip ra ra hte rawt sa wa ga.


text:
2012 May (10) jahpawt hkying 4:45 Am ram kaw na 5:30 Am lapran ram hta Myitkyina Sumpra Bum lam n tsa Hka Garan mare kaw dap jung da ai Myen Dap Hk.L.Y (138) Hpyen Dap Post hpe Masat (2) Dap Ba kaw na Lak San Hpyen Hpung marai 40 ram hte shang htim zing la kau lu sai lam chye lu ai.
Dai hpawt na majan hta Myen Hpyen la si mang (8) re ai lam mung chye lu ai. n kau mi gaw a rum a ra hprawng n da mat wa ai lam mung chye lu ai. Lu zing la ai a rung a rai ni gaw sinat kaba (1) hte MA sinat hpan hkum lau (18)hte pala sidek (5) sinat kadun (1) N-gu,ni hte Myen Hpyen hking hku marai 100 na hpe mung lu zing la ai lam chye lu ai. dai Hpyen Hkring ni hpe yu yang Myen HPyenla ni gaw mung shawa hkring hte hkawm sa shamu shamawt n na shawng lam majan pa ni hta sara wa la na masing re lam mung maram lu ai. ya ten dai shara kaw Wunpawng Mung dan shanglawt dawng hkawn hpe sharawt da lu sai lam shiga na chye lu ai.


text:
Sara Lahtaw Zau Sam
World Environment Day Masat Mungga
(June 8, 2008)
Sara Lahtaw Zau Sam
Ga Nhpaw
Mani na nhtoi June 5 ya shani gaw Mungkan Makau Grupyin Makawp Maga Nhtoi (World Environment Day, 1972 ning hta UN kaw na hpaw ninghtan ya dat ai) rai nga ai. Myen mungdan hte rau mungkan mungdan shara shagu na, Asuya ni, Wuhpung Wuhpawng ni, Nawku Hpung ni law law galaw shajang ai hpe chye lu ai. Myen mungdan Hkristan Nawku Hpung ni hku gaw laksan masat nhtoi hku nna garai n galaw shi nga ai. YJH Ramma Komiti kaw na lai wa sai 2006 hte 2007 ning ni hta ndai Mungkan Makau Grupyin Makawp Maga Nhtoi hpe Mahkawn Ka Shalat Shingjawng ai Lamang Kaba hku nna galaw lai wa sai re.
Anhte a htingbu ni gaw kadai ni rai ta?
Ningpawt Ninghpang 1- 2:1-4a hpe hti yu ai shaloi lawu na hte maren hpan da ai lam hpe tsang hte tsang mu lu na re.
Langai ya: 1:1-2 Sumsing lamu & Ginding aga (Universe)
3-5 Nhtoi (Shani) & Nsin (Shana)
Lahkawng ya: 6-8 Hka & Sumsing lamu (sky)
Masum ya: 9-10 Hkarang, Aga & Hka Panglai, Nammukdara
11-13 Tsingdu tsingman, nsi naisi, nai man, nli tum, hpun amyu myu
Mali ya: 14-19 Shagan Kaba Lahkawng: Ajan & Shata jan
Manga ya: 20-23 Hka kaw nga ai Nga,Kaga hkrung ai baw amyu
Myu & Ntsa malen pyen ai U amyu hkum sumhpa
Kru ya: 24-25 Ga ntsa na dusat nhprang, yam nga amyu myu
26-27 Shinggyim masha ni (lasha & numsha)
Wenyi rawng ai masha asak hkrung lu na matu hpun kawa dusat dumyeng ni nga yang chyu sha mai byin ai nga ai. Lu na sha na, bu na hpun na, nga lu na matu gaw shawng na nhtoi manga ya tup hpan da ai lam ni n nga yang gara hku mung n mai byin nga ai. Dai majaw Karai Kasang gaw shi hpan da ai shinggyim masha ni asak hkrung nga lu na matu, shi hpan da ai tu matu, hkrung mahkrung hpe yu bausin makawp maga na lit hpe jaw ya dat ai rai nga ai. Htingbu ngu tsun ai shaloi masha shada da hpe sha tsun mayu ai n rai, rau nga makau grupyin hpe tsun mayu ai re majaw Karai Kasang a hpan da ai lam mahkra gaw shinggyim masha ni a “Htingbu” rai nga ai.
Masha shada hta pyi, N kaja ai Htingbu wa hte rau nga hkrup ai rai yang gara hku mung nga pyaw na lam n nga ai. Yangon ga na taik-hkan gawk ni kaw nga yu jang grau chye na nga ai. Dai hte maren, anhte a makau grupyin hpe tsawra lanu lahku ai lam n lu galaw ai rai yang, pyaw ngawn ai wuhpung wuhpawng byin wa lu na n rai nga ai. Anhte a htingbu hpun kawa, dusat dumyeng ni hpe anhte a hkum hte maren tsawra makawp maga ai lam n nga yang, lani hte lani grau grau hten za mat wa ai mungkan tai mat na sha rai nga ai. Nbung kaja lu sa lu chyu nga na matu hpun kawa, tsingdu tsingman, nampu nampan ni tsit tsawm nga ra ai. Hka san lu lu na matu hka shi, hka hpawk, hka panglai ni san seng nga ra ai. Hpun kawa ni htum mat jang du sat ni mung si htum wa na, lamu ga mung grau grau kahtet wa nna, hka ni mung grau tung kaba, laru ni byin, lamu ga kata grau kahtet wa nnang nawn kaba ni grau law byin wa na sha rai nga ai. Dai ni anhte hkrum hkra ngaai Nbung Laru Kaba ni, Nnang Nawn Kaba ni byin ai lam ni mahkra a npawt gaw anhte shinggyim masha ni a “Htingbu Kaja n tai ai majaw” rai nga ai. Sara Kaba Pogo gaw “Makau grupyin shingra tara a hpyen gaw anhte shinggyim masha nan rai nga ai” nga tsun ai.
Makau grupyin hten za mat wa ai a ru npawt ni
1. Lawhpa myit marin ai lam (Greed)
Karai Kasang gaw anhte shinggyim masha ni ra ai kaw lang na matu hpan da ya ai re. Rai tim, jahten sharun jahtum shamat kau na matu n rai nga ai. Gandhi tsun ai gaw, “Mungkan gaw anhte a ra ai lam a matu madi shadaw ya ai re, ra marin ai lam a matu n re” (The earth can provide for our need but not our greed). Leo Tolstoy tsun ai gaw; “Masha hpe si shangun ai gaw myit marin lawhpa ai lam re”. Anhte Buga ni hkan du hkawm yu ai shaloi moi na hpun maling mala ni atsia awai krin mat sai. Hpung kaba ni, kran ram sai ni hpe sha kran ai n rai nga ai, nga manga hpun mahkra hpe, hpun nkau mi hpe pawt pyi n ngam ai la kau ai. Yu yu Nga hkwi sha ai hku myit n dik ai sha, bawm kapaw sha, jak hte nat gaba ai lam galaw ai majaw Nga myu ni htum mat wa sai. Moi grai katsi tsit san tsawm ai Mali Hka ya dai ni aten hpring ngu na daram maza ni hte hpring rai hkanu mat nga sai. Anhte a lawhpa myit marin ai majaw sha rai nga ai.
2. Tinggyeng myit jasat (Arrogance)
Anhte shinggyim masha ni gaw, grau nna Hkristan ni hkam al ai lam gaw, kaga makau grupyin ni mahkra hta masha gaw ahkyak kaba dik htum, grau dik htum, Karai Kasang gaw masha hpe myit ra “up hkang”na ahkang jaw da ai ngu hkam la ai re. Dai majaw kaga ni mahkra hpe hpa n nawn, ra ai hku jahten sharun mat wa ai hpe mu lu nga ai.
Moi Jinghpaw Wunpawng myu sha ni Nat Jaw ten hta Nam, Maling mala ni hpe grai chye hkrit, hkungga, manu shadan lai wa saga ai. Nat ni shara shagu nga ai, Maling ni hpe mung Nat ni yu sin nga ai majaw “Hkrit” ra ai “Hkrit Maling” rai nga ai. Nam Maling kaba ni hpe kadai mung n hkra gwi ai majaw, hpun ni hpe magawn kadai n kran ai, grai tsit tsawm ai buga tai lai wa sai. Shingra tara ni mung grai hkrak ai majaw, Jinghpaw ni gaw Na-ri, Pyek-kading n lu tim, makau grupyin hpun kawa, nampu nampan, nsi naisi, u malen dusat dumyeng ni hpe yu nna shingra tara hpe chye masam maram, shi aten hte aten bungli galaw, sak hkrung wa ai rai nga ai.
Rai tim, Hkristan tai wa ai kaw na Nam Maling Mala ni krin hpang mat wa ai. Yesu a mying ningsang hte maling mala ni hpe hkyen kau ai re. Nat kawa na n hkrit ra mat ai majaw rai nga ai. Anhte a tinggyeng akyu ara a matu Yesu a mying ningsang gang nna galaw sha ai zawn rai nga ai. Hpun kawa, dusat ni hpe jahtum kau, shingra tara ni hpe shamat kau ai gaw Karai Kasang she re ai zawn rai mat wa nga ai.
May 3 ya shani byin lai wa sai Nargis Nbung Laru a majaw Duhka Tsinyam hkrum ai jahpan ni hta, masha ni hpe sha ke-se-ye karum kahtau ai lam galaw ai n rai, dusat ni hpe mung lu sha madi shadaw jaw sha ai lam Shi laika, Journal ni hpe hti ai shaloi mu lu nga ai. Dai hta, hpun ni hpe mung duhka tinyam hkrum nga ai jahpan hta bang da ai hpe mu lu nga ai. Yangon mare kata hta gaw masha hpe hkye ai hta, hpun ni hpe jasan jaseng la ai she grau aten jaw ra nga ai.
Nye a ningmu hta, Nargis duhka de jahpan hta Nat ni hpe mung bang jat mayu ai. Hpun ni daw agrawp mat, daw hten mat ai majaw Thit-pin tsaunt-nat ni kade mi matsan mayan rai nga na hpe shingran mu nngai. Lagat hpun kaba ba re ni mahtang daw mat nga ai. Hpu nau ni a makam hta Hpun kaba, grau nna Lagat hpun ni hta Mare Sin Nat, Hpun Sin Nat shingbyi nga ai ngu kam sham ai hte, jaw jau nawku nga shajang ma ai. Nat ni mung dai hte kaung-tsa taw nga ai wa, ya Nargis a majaw gara de hprawng shajang masai kun? Dai majaw Nargis duhka jahpan hta Nat ni hpe mung bang la ra nga ai. Tsun mayu ai gaw, masha a tinggyengmyit jasat a majaw masha hkum tsun, Nat ni pyi duhka tsinyam hkrum ra nga ai.
N.N 1:28
Shaloi Karai Kasang gaw shan hpe shaman ya nna, Karai Kasang shan hpe tsun mu ai gaw, Nan kashu kasha shaprat nna mayat maya wa mu; ga ting hpe jahpring nna dai hpe up nga lu mu: nammukdara hta rawng ai nga ni a ntsa e mung, lamu kata na ntsa malen e pyen ai u ni a ntsa e mung, ga ntsa e nsoi nsa rawng ai shamu shamawt chye ai baw mahkra a ntsa e mung a up nga mu, ngu wu ai.
“Up” shangun ai lam gaw, roi sha, dang sha, jahten sharun, tinggyeng a matu jai lang shangun ai n rai nga ai. “Up” nga u nga tsun ai ga hpe grau sanglang ai hku nna N.N 2:15 hpe bai hti yu ga, Shaloi Yehowa Karai Kasang gaw dai masha hpe woi la nna, Edin sun hpe yu lajang na hte sin nga na matu; tawn da wu ai. Karai Kasang gaw mungkan hpe tsawm htap hkra hpan da ai hte, n hten n run ai sha galoi mung tsit tsawm nga hkra masha hpe matut lit jaw da ai she rai nga.
3. N chye na ai lam (Ignorance)
Makau grupyin hte seng ai machye machyang ni n nga ai, gara hku yu, sin, makawp maga ra n chye ai lam ni a majaw mung rai nga ai. Laning mi shara langai htawt nna yi hkyen sha ai lam ni gaw, n chye ai majaw rai nga ai. Shara mi hta shaning na na mai galaw sha hkra ladat n chye ai majaw mung rai nga. Nam maling, hpun ni hpe kran kau ai hte maren gara hku bai malai hkai ra na hpe n chye ai, atsawm aten dep n lu hkai ai.
Mare kaba de du nga sai ni mung, n dum shami rai makau grupyin hpe jahten nga ga ai. Ga Shadawn, maza ni hpe majoi n myit yu ai sha hkup mara kabai chye nga ga ai. Tinang kabai dat ai maza ni gaw tinang a makau grupyin hpe shaning na na hkra machyi shangun nga ai. Hkrup mara lam ntsa kabai kau dat ai chyut chyut ik langai gaw shaning (500 jan) na hkra dai hku naw nga nga lu ai. Ndai Lawhpa myit marin ai lam, Tinggyeng myit jasat lam, N chye na ai lam ni gaw Shingra Maka hte seng ai tsinyam tsindam ni hpe byin shangun nga ai masha a akyang arawn alai awu asin re ai lam (Moral pollution) ni rai nga ai.
Shingra Maka hte seng ai tsinyam tsindam ni
1. Mungkan kahtet wa ai lam (Global warming)
2. Ozone hpa nna baw mat wa ai lam (Depletion of the Ozone Layer)
3. Nbung n kaja mat ai lam (Air pollution)
4. Hka n san mat ai lam (Water pollution)
5. Nam maling ni hkun hkraw ai lam (Deforestation)
6. Ga sau namhpum ni htum mat ai lam (Soil erosion)
Shingrai, Nbung laru ni, Hka mawru, Nnang Nawn ai lam, Wan bum kapaw ai, Marang Kaba htu, Hku wa kaba byin wa, Hkyen bum ni byawng hkrat mat ai, mare ni hpe panglai kaup mat wa ng sai. Dai ni mungkan sumal (world map) hpe bai soi lajang ra mat sai lam chye lu ai. Bum ni layang tai mat, Hka panglai ni hkyet mat, Hkyen Bum ni byawng mat, Mare nkau mi hka kaup nna n nga mat ai majaw rai nga ai. Dai zawn re Shingra Maka hte seng ai tsinyam tsindam ni byin wa, masha hte dusat ni mun kaba sen kaba wan kaba si htum mat wa nga ai lam ni gaw masha shada da sat hkat ai lachyum sha rai nga ai. Majan a majaw sha masha ni si ru mat lu ai n rai, anhte a shingra tara a ntsa n gawn n sawn di ai, Sat nat masa (terrorism) lang ai, awu asin re akyang arawn alai ni a majaw mung si htum ra nga ai.
Nta Madu Kaja Htingbu Kaja
Dai ning na KBC a ga baw, “Tara Rap Ra Yesu hte sha” nga ai hta; shinggyim masha shada da la pran na tara rap ra lam hpe madung tsun ai re hpe chye lu ai. Masha shada da kade daram wa mi tara rap ra hkra galaw shakut nga ai rai tim, makau grupyin shingra tara hte shinggyim masha ni a lapran hta tara rap ra lam n nga yang kaman sha rai nga ai. Dai majaw Yesu Hkristu gaw “Na a htingbu wa hpe na a hkum hte marennang tsawra lu na ndai” Marku 12:31 (Yesu a Numhtet Ga Kaba Lahkawng hta na langai) nga matsun da ai re. Dai ni anhte a hkum hpe anhte tsawra ai zawn, anhte shada da tsawra hkat nga ai zawn, anhte a makau grupyin shingra tara hpe mung tsawra lu na ahkyak kaba nan rai nga ai.
Hkye hkrang la ai lam (ke-tin-chin) ngu ai gaw masha a matu sha n re, Karai Kasang hpan da ai lam mahkra a matu rai nga ai. N.N 9 hta; Noa Sha-u ing ai lam hpe yu ai shaloi, masha hpe sha hkye la ai n rai, dusat dumyeng hkum sumhpa hpe mung hkye la ai lam hpe mu lu nga ai. Karai Kasang gaw Noa hte sha Ga Shaka tawn ai n rai, shi hpan da ai lam ni mahkra hte mung Ga Shaka tawn ai lam hpe mu lu nga ai.
Roma 8:19-21 hpe hti yu ai shaloi;
Nga yawng nga pra mung myit ndawt ai hte, Karai Kasang a kashu kasha ni a paw pru na ra ai hpe ala nga ma ai. Dai nga yawng nga pra chyawm gaw, hten run lam npu e shagrit kau ai hkrum rai timung, tinang ra ai hku n re ai sha, nga yawng nga pra nan lala sharen da ngu ai hten mat ai kaw na shalawt dat ai hkrum nna, Karai Kasang a kashu kasha ni a pru lawt wa ngu ai hpung shingkang hta shang lu na, myit mada nga nna, dai hpe shagrit kau ai wa a majaw, shagrit kau ai hkam nga ai.
Nga yawng nga pra mahkra gaw Madu Yesu a hkye hkrang la ai lam hte seng nga ai ngu ai hpe chye lu nga ai. Yesu a Wudang gaw hpun kawa, dusat ni yawng a matu mung rai nga ai.
Kolose 1:20 hta;
Shi a wudang na hkaw ai asai hte mahku mara shatai let, shi a lata e yawng hte hpe shi hkum hte htinglu htinglai ya nga ai: rai sa, sumsing lamu e nga ai hte hpe rai timung, ginding aga e nga ai hte hpe rai timung, shi a lata hte htinglu htinglai ya nga ai.
Ga Hpungdim
Amerikan mungdan a Ningtau Gumsan (Tamada) tai lai wa sai Al Gore gaw, mungkan kahtet wa ai lam (Global warming) hte seng nna “An Inconvenient Truth” (Htep hkrak n rai mat sai teng man lam) ngu ai sumla hkrung hku nna tang madun ai lam a majaw, lai wa sai 2007 ning hta Nobel Peace Prize, Oscars hte kaga kumhpa law law shagrau hkrum sai re. Shi a tang madun ai lam ni hta na langai mi hpe tsun dan mayu ai.
Shu hpe wan nawn da ai hpunglum grai prut taw nga sai di hta bang dat yang kalang lata bai kahtang pru mat wa na re. Rai tim, loili lum ai hka bang da ai di hta bang nna npu kaw na wan nawn dat, angwi ngwi angwi kahtet wa ai shaloi shu gaw kahtang pru na n rai nga ai. Grai kahtet wa ai shaloi gara hku mung mai hprawng na lam n nga sai. Langai ngai sha n sa hkye jang gaw si mat na sha rai nga ai.
Dai ni anhte a mabyin masa mung dai hku sha rai nga ai. Mungkan gaw lani hte lani grai kahtet wa nga sai, anhte gara de mung mai hprawng na n rai, anhte dumhprang nna lu ai aten ni hta, mungkan hpe dangdi dangdep lu ai made bai shatsawm shahtap makawp maga la yang chyu sha myit mada shara nga na re.
“Mungkan hte n seng ai, anhte gaw manam she re, mungkan gaw anhte a jahkring jahkra sa shingbyi ai shara she re” nga hkam la sharin achyin ai lam ni gaw, maga mi de, mungkan hpe lit n la gwi ai, n kam la ai lam byin shangun nga ai. Kadai mung “Nta Madu” myit n rawng mat sai, lagu lagut damya myit hte nga daw laman myit ra ai hku, tinang a tinggyeng akyu ara a matu Nam Maling, hpun kawa, dusat dumyeng ni hpe jahtum shaza kau wa nga ga ai. Shingre n kaja ai awu asin re ai akyang arawn alai ni hpe galai sharai ra nga ga ai (Dai ning na WED Ga baw gaw “CO2 Kick the Habit!” rai nga ai ). Karai Kasang lit jaw da ai hte maren mungkan ga a Nta Madu Kaja tai let, Yesu Hkristu a Numhtet Ga rai nga ai Htingbu Kaja byin hkra shakut shaja sa wa ga.


text:
Myu tsaw share shagan ni e…. “Myit hkrum ga” “Myit ndaw ga” Rawt
malan myit ningja hpe grau shagreng let myen sa wa ndai ni hpe matut gasat
shamyit sa mat wa ga.
Masha n-gun hta myit maroi n-gun gaw grau seng ahkyak
dik htum re hpe galoi mung adum nga ga. Dai hta n-ga anhte a awng padang
Yehowa gaw anhte hte galoi mung rau rai nga ai hpe galoi n-malap ga.
Ya aten 2013-ning February shata hta Myen ni hkying lam kahtap nna Laiza
de kahtep shani lung wa sai lam na chye lu ai. Kade mi kahtep lung wa wa myen
ngu ai jahkrit maidum hkrai re. Sha na n-lu nna, bungli galaw sha nkam nna hpyen
la sa la masu ai she re. Si gwi, gasat gwi ai ni, magrau grang ai ni nre. Loi mi
ahprup bum dat jang hkyi she tat tat hprawng na ni hkrai re. Dai majaw myen dap
nu (101) ni byak mat ai hpe mu lu nga ai. Dai majaw shakrip ga. Anut ga.
Bai nna 2013-ning February shata htum maga de simsa lam galaw ga nga ai
mung lak nak jahkrat mu nga ai hte mungkan de madat pyaw hkra wau masu ai
lam sha rai nga ai. Hpa majaw i? nga yang shanhte galoi mung Jinghpaw mung
hpe tat na nre. Ja lung seng, nhprang sut rai hpring chying ai anhte a buga hpe tat
kau jang myen gwi si sa wa ni shanhte a hkyi shingbut hpe shanhte bai alai sha ra
na dum nga ma ai.
Shanhte a myen lamu ga gaw masha hkum tsun Dusat sha na tsing pyi
chyahkraw, chyahkra she re. Jan prang kaw ninghpu hte hput rai, Hkumpup ntsin
she lu ra ai ni re. Dai majaw manu dan tsit lali ai anhte wunpawng jinghpaw buga
de lahpa ni sha pyi lu lu, lapren mi sha pyi lu lu ganaw anyin tik tik rai wa nga
masai.
Ndai lang hkrum zup bawng ban na matu lapran sakse hku U.W.S.A “Wa”
ni galaw ya na nga saw shaga ai lam na chye lu ai. “Wa” hpyen n-gun (30000)
mung shawa hpyen hpung (10000) gaw yawng hkra “Wa” mying hkam da ai Miwa
communist ni hkrai rai nga ma ai.
Shanhte tsun shaga ai ga ni Miwa ga, Sharin ai laika ni Miwa laika, jai lang
ai Miwa gumhpraw, shaga ai Miwa phone, lahta tsang jawng hte dakkasu hpaji ni
hpe Miwa mung de she matut lung ai lam chye lu ai. Lam mi hku tsun ga nga yang
munghpawm Myen mung kauchyen mi hpe “Wa” mying hkam ai Miwa ni zing la
kau sai lachyum rai nga ai. Dai hpe myen ni mung chye ai. Raitim ganing gaw
nchye di masin gaw n-si. “Nau kri ai tau leng hkyi kabye hkrup” nga ai baw rai
mat masalu ai. Katut naw mu ga. Katut sha mu ga. Grai kabu sai.
Dai U.W.S.A ni hpe madu up hkang mungdaw hku masat ya ra ai hta n-ga
shata shagu U.W.S.A “Wa” hpyen ma ni a matu shata shabrai sen (100) , sha sau,
n-gu hte wan sau (petrol) ni sa htaw jaw taw nga ra nga malu ai.
“Wa” mying hkam tawn ai Miwa ni hpe ahkun hkanse sa sak jaw taw nga ra
ai lachyum rai nga ai. Njaw yang hkum sa mai u ga le. U.W.S.A ni kaw 150-mm
amyawk kaba ni, tank car ni, nbungli gap missile rocket ni yawng hkra zang tawn,
tang tawn, shading tawn da sai nrai ni? Shanhte (Wa) ni hpe hkum sa hkra, sa hkra
jang anut jaw na nga nna internet hkan tsun taw nga masai. Myen ni nmai hkin tum
nna nga ra mat sai. Nsang daw ai Naypyidaw de missile rocket langai mi ram dum
bang dat jang Than Shwe, Thein Sein ni achyang hkat hkat rai si magyi taw mat na
aloi sha rai nga ai. Dai majaw mung Wungyi Awng Min wa “Anhte mung Miwa
hpe hkrit ra ga ai” nga tsun pru wa ai lam rai nga ai.
Hkrak nga yang U.W.S.A ni lapran sakse hku tsun hparan ya mayu ai nga ai
ga gaw Miwa wa tsun shangun ai ga sha rai nga ai. Shanglawt K.I.A asuya ni
mung American, U.N, Miwa, E.U – marai langai ngai shang hparan ya na matu
garum hpyi wa jang ahkaw ahkang hpe lagu masem taw nga ai Miwa (Prangtai)
gaw shi shang hparan ya na nga n-sen pru wa sai. Shaloi Miwa hpe hkrit ra ai
Myen sawa ni mung “Rai sa shing nga saga ai” nga nna yau la ra mat manu ai.
“AHEM”
Miwa wa mayu sharai nna shara shang la wa sai. Nga garan sha nchye ai
Sharam (Jinghpaw) hte Woi (Myen) gaw shi ting wang da ai mahkam de shang wa
sai re majaw Miwa gaw “Wa Lagaw” mahkret nna nyan daw, baw nu shachyai taw
sai re. Ndai aten hta anhte wunpawng myu sha ni hte K.I.A Shanglawt asuya
ningbaw ningla ni zen ra na saga ai. Sharam hte Woi mau mwi zawn Prangtai wa
yawng “grawp” di kau ai baw gaw nmai byin shangun sana re. “Zen Ba”…ngu
tsun mayu nngai.
American hte England ni hku nna mung Jinghpaw hpe grai gaw garum la
mayu na ma ai. Dai majaw mung Jinghpaw de hpyen man shagreng gasat ai lam
hpe jahkring na shawng tsun ai. Dai n-jahkring jang sanction hpe bai myit yu ra ai
lam tsun ai gaw British asuya rai nga ai. American hte Inglik ni hku nna lak nak n-
gun hpyen n-gun hte garum la na matu mung “U.N” e myit hkrum tawn ai
“Htingbu mungdan ni a dinghku lam hpe nshang je bat na” ngu ai ga sadi a majaw
yak nga malu ai.
Raitim Miwa gaw shanhte a mungdan kata de kilometer (500) jan du hkra
myen ni 150 mm amyawk si (4) ting gap shalai bang dat ya ai majaw Myen hte
Jinghpaw a manghkang hpe shi n-shang tsun yang nmai sai ngu ai reason hte mung
masa political dialogue saboi de shang dung shara la wa sai re. Myen ni mung
amyawk si gap bang shut ai mara lu ai majaw… “Mai sa” bai ngu ra mat nu ai.
Shaloi…Miwa a joi jang gaw gadai maga grau dap na rai ta? Sawn hpan
“Maths”hte bai sawn bang wa yu saga. Miwa gaw grai teng man dinghpring ai hku
grai rap ra pri nem ai hku shi hpang maga amyat law law lu hkra gin lawm bang la
na chyalu rai nga ai. Dai re majaw Miwa gaw “Lagu” mung chye lagan” mung
chye ra salu ai. Prangtai zawn nyan daw ra na aten mung rai sai. “Lagan” chye ai
ngu gaw…masha nchye hkra makoi magap, masu magaw chye ra, hpaji ga hte
chye masawp, chye abawk ra ai ngu ai lachyum rai nga ai.
Dai majaw anhte Wunhpawng myu sha ni, Miwa a “Lagan” shaw na “Maw
lanyet” hpe tau hkrau nna, chye na mu mada ra na ga ai. Ndai 2013-ning February
shata htum hta Myen hte UNFC (shanglawt K.I.A ni woi awn ning baw ai) ni bai
hkrum zup bawng ban na lam chye lu ai. Mahtai gaw asan sha re. U.N.F.C hku nna
sha ning (60) jan ding yang hpyi taw nga ai madu up hkang mungdan ( Full
Federal State) hpe bai hpyi ginyet na sha rai nga ai.
Raitim Myen ni aw “Sing Nyan a ga jahten” nga nhtoi bai htawt sit sharen
da nna, wan leng lam de bawm kapaw mare kaba de bawm kapaw, shawng lam
shang lawt ni hpe jahte tam, shanglawt ni bai n-htang gap jang “Mu ai n-rai? N-
dai K.I.A ni simsa lam ra ai ni nre nga mungkan de bai tsun. Ya bawng ban nga ai
ten hta shara la da shangun ai Myen hpyen dap ni hpe matep gasat shangun…chye
taw nga ai. Ma akwoit hkum sa galaw. Ngut jang hpa bai rai na?
Laiza hpe wang tawn da ai Man Maw Loi Je lam de hpyen n-gun (1000),
Pang wa kampaiti lam de (2000), Laiza makau grup yin (2000), ndai hpyen man ni
hpe Hka Ya Bum, Hpun Pyen Bum, Ntap Bum the kaga shanhte zing tawn da ai
post ni kaw nna Laiza de amyawk kaba ni hte gap sharu bun na, dai hpang shara la
tawn ai hpyen dap ni hpe shang gasat shangun na. Hting nut mat wa ai shanglawt
ni hpe Sumpra bum lam de sa tawn da ai hpyen n-gun (1000) ni the bai matep
gasat na. Uru Sengmaw de mung hpyen n-gun (300) sa tawn sai re majaw O.K. Hu
Gawng Ledo lam de mung (200) shara la tawn sai. Ra jang hka dap (20000) mung
naw nga ai. Ndai gaw dai ni 2013-ning February (13) ya shani du hkra na Myen ni
a hpyen man masing ni rai nga ai.
Laiza hte Hpakant zing la ngut ai hpang Myen gaw Miwa hte bai bawk hte
nna Jinghpaw mung na, ja lung seng, nhprang sut rai ni “Myi Tsi” di na pyi n-
ngam hkra akran sha kau na. De a matu hpyen ma 50000 (mun manga) si hkam
nna gasat na lam n-dau shabra ngut chyalu re. Ning ngu tsun yang Myen hpe hkrit
ga ngu tsun ai nre. Myen a hpyen masing hpe chye tawn nna, gara hku dai masing
hpe hpya zang ayai kau ya na ngu ai ladat shaw lu na matu rai nga ai.
Hpyen wa n-gun kade law law anhte a myit magrau grang ai lam the
wunpawng mungdan a maling, mala krung sin wa ni gaw anhte a matu “Ning
gang” cover makawp rai nga ai. Vietnam majan e… Vietnam ni gaw shanhte a
mungdan na maling mala, krung sinwa ni hpe shanhte a Ning gang shatai nna
magrau grang ai share shagan myit masin hte shanhte hta n-gun grau kaba ai
American ni hpe gasat shale kau lu ma ai. Dai Vietnam majan hta American hpyen
la 50000 (Mun manga jan) hkrat sum ai lam chye lu ai.
Myen sa wa hpyen ni gaw Hpakant hte Laiza hpe zing la ngut ai hpang
hpyen man hpe jahkring kau sana re. Hpa majaw i? nga yang Rawt Malan ai lam ni
hkoi mat jang shanhte up sha na, hpyen jarik htuk sha na mahkrum lam mat mat na
hpe tsang nga malu ai. Mungdan hpe hkye ai hkye ai nga masu nna Myen hpyen
sawa ni up sha ai pyi 1962 ning Ne Win prat kaw nna dai ni 2013-ning du hkra (51)
-ning rai mat sai re. Baw krin Thein Sein asuya gaw leng htawk hpyen labu raw
nna buhkang bai galai bu ai hpyen sa wa rusai ni sha rai nga ai. Hpyen masa, mung
masa yawng hta shanhte shara la tawn ai lachyum sha re.
Ya aten Laiza hpe rai n-zing ai gaw Miwa ni ahkang rai n-jaw ai majaw re
hpe masam maram lu nga ai. Hpa majaw i? nga yang Myen hpyen dap hte “Kyant
Phut” ni gaw Laiza hpe zing la mayu ai hkumbai hte mya she rai nga masai.
Raitim hpa majaw n-zing a ta?
(1) Miwa ni hkye la madu tai nna K.I.A shang lawt asuya kaw na ahkaw
ahkang ginyet la na matu, shi a n-pu de dun garawt bang la na matu
(2) Simsa lam ngu ai ga baw npu hta e laknak jahkrat na lam hpe si mani, yu
tsawm, htap htuk ai hku, “Ngwi saga ai, pyaw saga ai” nga- mungkan de
n-dau shabra nna Jinghpaw hte Myen a ntsa e Miwa wa dung htit rai na
matu
(3) Myen mung Miwa jaw ai “Wa N-ra” makret nna, simsa ai Democracy
myen mung dan rai saga ai nga- mungkan mungdan shagu de garum
hpyi, ta lahpan ja, Woi a hkai nu hpyi rai na matu- Lam mi hku tsun
ga nga yang mungkan ting hpe manya shatai nna-mawhkalawk sha na
masing rai nga malu ai.
Rai yang Miwa gaw hpa majaw Laias hpe zing na ahkang n-jaw a ta?
Laiza e hpaga mying hkam da ai Miwa hpyen du ni a gat lawk ni, hotel
ni, hpai da dabang ni hkrai rai nga ai. Bai Laiza gaw jinghpaw mung kaw
na ja lung seng, maisak mailung ni Miwa mung de htaw sharut la na lamu
ga masa htuk dik ai lam ningmaw kaba rai nga ai majaw re. Miwa gaw
matsan na malai si ma ai pyi grau ting tsi ai nga, gumhpraw sha lu na rai
jang shanhte shada pyi sat hkat ai ni rai ma ai. Dai majaw shanhte a akyu
ara a matu Myen hpe gumhpraw hte laknak ni htawm sumpum garum
nna, pipe line shalai la lu na matu dap ba (4) ginra na K.I.A shanglawt ni
hpe gasat shangun ai lam rai nga ai.
Dai pipeline gaw mali hka madin, Hpakant lung seng maw, Mone
Ywa Letpadaung bum na magri ni hta grau ahkyak nga ai. Let padaung
bum na mari ni hpe Miwa ni gaw sanat pala, amyawk pala galaw
shapraw nna mungkan ting dut shabra taw nga ai lam chye lu ai. Magri
project a matu mung shawa ni kaw na yi sum hkau na eka (7800) jan zing
la kau ya ma ai. Rawt malan ai mung masha hte hpungkyi ni hpe kabai
bun ai white phosphorus wan bawm gaw, K.I.A shanglawt ni hpe gasat ai
shaloi lang na matu Miwa ni Myen hpe jaw tawn da ai ni re lam chye lu
ai.
Rai yang…2013 ning February htum maga bai hkrum shaga hpawng
political dialogue hpe gara hku hkyen lajang saw a ra na ga ai kun?
U.N.F.C hte mung pu pu le le, azin ayang bawng ban jahkrum nga na re
ngu anhte mung shawa ni myit kam nga ga ai. Ndai lang gaw machyu
pala hte gasat ai majan pa n-rai sai. Baw nu nyan hpaji the shakri hkat ra
ai “Myit Jasat Majan” nan rai nga ai. Sinat kapaw nna gasat ai “Majan
hta grau yak hkak lik li nga ai.” Dai majaw nam nak rawng ai ga hkum,
ga si ni lachyum sung dam lada ai ningmu hte nang, ngai nga lahhpum
malu nna labau hte la kap n-na tsun dara hkat ra na political fighting,
political warfare, political dialogue rai nga ai.
Myen gaw Jinghpaw, Sam hte Wa ni pawng hpawn nna garan pru mat
wa na hpe grai hkrit tsang nga lu ai. Hpa majaw nga yang Myen mung ka
ang hkup gaw Sam mung hte jinghpaw mung rai nga ai. Miwa a chyeju
Myen ni kaw nga ai. (1988-ning jawng ma rawt malan ten hta malu
masha hte kaga lam magup hku garum la ai) hta n-ga, Miwa hpe hkrit ra
ai majaw Miwa tsun ai ga hpe mung madat ra nga lu ai. Hpa majaw i?
nga yang U.W.S.A mying hkam da ai Miwa ni Sam mung Kutkai Lashio
lam hku Myen mung ka ang de gasat majan je shang wa lu ai majaw rai
nga ai. Dai hta n-ga Jinghpaw Sam hte Wa ni hpe hpang kaw nna bai n-
gun jaw rawt malan shangun jang Myen gaw hprawng lam shamat na
masa hpe mung dum nga malu ai.
Dai majaw anhte gaw Sam ni, Wa ni hte mung ngang ngang kang
kang lata hkindun da ra na ga ai. Kayin K.N.U ni chyawm gaw Myen a
masha daw mi tai mat sai re majaw kam nmai sai. ABSDF Myen jawng
ma ni hpe mung anhte woi lakawn taw nga ai mi nga tim Myen gaw
myen sha re hpe tut dum ra nga ga ai. K.N.D.O Du kaba Naw Seng hpe
K.I.A shang lawt hte pawng na hkyen ai majaw sat kau ai ni gaw Ne Win
hpe rawt malan ai Myen communist party Thakhin Than Thun, Thakhin
Soe ni sha rai nga ma ai. Dai majaw hpyen man bung ai mi nga tim Myen
hpe gaw nmai kam na ga ai. Sadi maja let kanawn ga ngu mayu nngai.
By-Bum Chyangau
Daw ( III ) de bai matut hti ga.


text:
Chyurum Wunpawng La shagu, Shanglawt lu hkra jawm sumru..
Amyu a matu jet ai share myit rawng ga, Htaw de le de hkum grang-gra..
Tinang nga ai shara hta, Lahpum malu let la nga ga..
Ruyak jam jau hkrum wa ai shaloi, Hpan Karai hta she jawm manoi..
Tai Hpyen wa a ga hkum kam, Na a myit hpe mung hkum kajam..
Myen sawa ni hpe shamyit kau lu hkra, ' KKKKKKK ' ni yawng gaw
myit hkrum ra..
Myu tsaw share wa a lashawng, Ahkye dat shagu Myen mang she kamawng..
Yup yang pyi gyepdin hkum raw, Rau shagu majoi hkum majaw..
Hpyen n-gun n law ai ngu myit hkum kaji, Lamu kasa ni hte jawm zingri..
Lamu mung nna samwi grau htat ai shani, Nepyidaw hpe jawm
shakri.. ga lu oi....
Karai Kasang mung ntsa de na Lanak kaba hte agrip lawm na re nga ai.....
@ Nawngtsit makau na myu tsaw salum@


text:
Myen Asuya, hpyen dap, MOC (Ts.K.Hk) – 21 npu na, Manmaw muklum hkridun, LIB (Hk.L.Y) – 47 na Myen hpyen hpung ni hte KIA, masat (3) dapba npu, masat (1) dapdung na hpyenla ni 14 September 2011 (Dam) ya shani hkying 1:30pm ten kaw nna 2:00pm ten daram du hkra gaphkat ai lam chye lu ai. Myen Asuya, Hpyen dap LIB (47) na hpyen n-gun (100) jan gaw Manje muklum de shang wa ai hpe KIA, masat (1) dapdung ni Manje muklum makau na, Ywa Tit Kung mare makau kaw hkap gap ai majaw gasat gala byin ai re lam hte Myen asuya hpyenla ni marai (2) si hkrum nna, hkala nba law ai lam chye lu ga ai.
Read more+++click


text:
De;
Hkung ga ai JW Uhpung ni, Kanu kawa salang ni hte Manaw manang ram ma shayi shadang ni yawng hpang de shana dat ai. Jan 10,2007. Jinghpaw mungdaw n htoi shani Valley of Duckness ngu ai report laika buk hpe Thailand mungdan shara mi kaw report launch galaw na shajin da ga ai. N dai report hpe All Kachin Students and Youth Union (AKSYU) hte Kachin Development Networking Group (KDNG) ta gindun let galaw shapraw ai rai nga mali ai.
N dai report hta madung yaw shada ai hte jaw mayu ai message gaw,
1. Anhte wunpawng Mundan kata Hugawng Pa hta Myen Hpyen Dap asuya wa lamu ga manu mana zing madu la kau n na, hpyen dap hte seng ai lamu ga masat kau hkrum sai. Jau man masha ni lamu ga shamat kau wa nga sai.
2. Ja htu sha lam hte n hprang rai htu shaw sha ai lam ni hpe ladu shalai tara n lang ai hku laja lana rai galaw sha nga ai. Raitim mung lamu ga madu jau man ni hta hpa ahkyu amyat n hkam sha lu ai. Mung shawa ai n sen hpe tsep kawp madat mara ai lam n nga ai. Myen hpyen asuya hte company ni sha akyu hkam sha lu ai.
3. Ja htu sha ai majaw mung masha ni hta mang yang manghkang amyu myu byin hkrum hkra nga sai. Nang hpam lu sha sha ai lam law wa ai. Myu shayi ni hkum shan dut sha let hpaga ga ai lam law wa ai. Myu shayi ni hpe roi rip ai lam law wa ai. Dai hta Myen hpyen asuya wa nan shang lawm taw nga ai.
4. Myen hpyen asuya gaw lamu ga madu jau man masha ni a mayak manghkang hpe n mu jahpai n na, shanhte kam ai hku sha chying lau sha taw nga sai. Myen hpyen dap gaw sharawt na hte hpyen hte seng ai aru arat ni a bawngring lam hpe sha madung dat galaw taw nga ai.
Dai majaw n dai lam ni hpe Kachin State day shani mungkan shara shagu de nga ai myit hkawn ai Wunpawng sha ni rau jawm shakut let anhte mungdaw mungdan hta byin hkrum hkra machyi taw nga ai hpe mungkan hta mu chye lu na matu atsam dat yu ga ngu saw lajin dat n ngai. Kachin State day shani shawa n gun madun mayu ai nga yang mung n dai report laika buk hpe laknak langai zawn lang let atsam madu mat wa tim mai ai. Yawng hpe kam hpa let lit shatsam mayu ai hku re.
Yawng hpe kam hpa let shana dat ai. Matut n na grau chye mayu ai, san mayu ai lam nga yang mung bai matut mahkai wa marit. Report draft hpe mung jau tau hkrau shagun jaw dat na ga ai. Bai matut mahkai wa na hpe la nga na n ngai.
Myu sha lam yan hta
STEVEN AWNG(Amumadu)
Kachin Development Networking Group (KDNG)
Email: kdngroup@gmail.com


text:
Majan shiga chyeju shakawn ga...... da. Anhte lusha gam akyu hpyi shagu, KK madat ya ai. Tai ni gaw Yama lu nna n yup hkra hkra KIA hkam da ai bawm hkan tsan nna, maga lahkawng KIA hpe matep gasat ai ladat lang ma ai da.Raitim Tai ni maga de mung laja lana machyi hkala ai; Tsit Chyawng Mhu du hkra hkrat sum ai shiga, Byimwa(Sinlum maga) de na na lu ai. Anhte a Share ninghkring ni gaw shata 9-10, na hkra masha galai la hkat ai lam mung n nga, lusha n grung, kade she pu ba raitim, nde mi hkam jan lu ai gaw KK a chyeju san san she rai sai. Mungkan ting kaw na myusha ni mung kyu hpyi dum ai lam shiga ni n-gun mi alu shana wa ma ai. Grai n-gun lu ai. Share ninghkring ni a matu matut akyu hpyi ga i.KK bau sin u ga.
JIC: read more+++


text:
Sara Zahkung Zau Ring a num htet ga.Myit hkrum yang mung dan mai lu ai lam,Miwa gumsan mungdan na Sara kaba Duwa Manam Tawng a numhtet ga kaba 3 mungkan ting na Kachin myusha yawng hpe htet shana ai lam tsun dan sai.
Sara Kaba Lahtaw Lahpri a num htet ga No.1 Karai Kasang hpe hkum malap,Uhpung Uhpawng nbung tim Yawng kam sham ai ni hkrai re majaw myit hkrum let shakut nga mu.Tinang Buga Myurusai htung hking hkum malap mu.
Sara Lahpai Zau hpan ( An hte a awng padang mahkawn ka ai sara kaba re)
yawng a lit,Langai sha ngu a Mahkawn nnan hte an hte myu sha ni hpe shagrau kumhpa jaw sai hku re.
SaraKaba Bobby Morse, Sara. Zahkung Zau Ring, Sara Lahpai Zau Hpan a hkrun lam
Ndai sara ni gaw buga de hpyen yen ni hpe garum shingtau nga ai ni re. Shanhte hku n-na Amerika na anhte Kachin myusha ni hpe mung hpyen yen ni hpe garum shingtau ai lam hpe tsun dan mayu ai hku re.
Dai hta n-ga kaga Lisu, Rawang hpu nau ni hpe mung anhte the grau ninawn ai hku bungli rau lu galaw wa hkra garum mayu ai hku re.
Sara kaba ni a hkrun lam hta anhte WP amyu sha ni yawng hte hkrum zup lu na matu Kachin Alliance hte bawng ban jahkrup let hkawm sa ai lam chye lu ai.
hkrun lam n-tsa lam gaw:
June 2-4- Louisiana
June 5-7- Florida
June 8-9- Georgia
June 10-12- Tennessee
June 13-15- Indianapolis
June 16-17- Michigan
June 18- New York
June 19-21-Virginia
June 22-25- Cincinnati
June 26- Indiana
June 27-28-Illinois
June 29-30- Chicago
Louisiana Kachin community kaw nna chye ju dum ai masat masa galaw sai.


text:
Anhte tsawra kamhpa ai shanglawt hpyendap hpe 2010 ning hta Jarit sin hpyendap gale na matu Myen hpyendap asuya gaw, roi jahkroi matsun wa sai. Hpa mi raitim, Myen hpyendap a kata de she shang mat nna, shanhte Myen hpyendap kaw nna jaw ai hte mi sha, shanhte shangun ai mi galaw ya ai lakung lakap she tai na nga myit jasat ai uhpung nkau mi gaw amyu sha ni a mung masa ahkaw ahkang hpyi shawn ai lam hta mung masha gawm malai tai ya ai lam ni kaw nna shing du gayin kau da nna, ting gyeng nga pra sa wa ai lam hta manu na matu de madaw lata la masai. Grau nna anhte a shawng lam gaw shim ai simsa lam lu saga ni? Myen hpyen wa myit hpraw san nna dinghku kawa kaja zawn, tinang dinghku, jinghku, buga hte mungdan hpe sharawt mayu ai wa rai nga a ni? Ngu nna myit yu na lam hpe ya yang Jarit Sin hpyendap masing hkap la ai hpu nau ni hpe shadum mayu ai.
Anhte KWAT, AKSYU, KNO hte kaga uhpung, makam masham hpung ni yawng kam hpa nga ai KIO/KIA chyawm gaw Jarit Sim hpyendap de n’gale mat nna Panlong ga sadi hpe manoi manat nhtawm tinang amyu sha ni a mung masa bandung hpe woi-awn sa wa ai majaw kabu ga ai. Arawng la ga ai.
Arawng la, kabu ai hte maren, shawng lam mung masa lam yan a ntsa tsang ai lam ni hpe mung shaleng let, mu mada ai lam ni hpe yawng hte garan mayu ai. Dai tsang kaba gaw, anhte KIO/KIA gaw ya yang Myen hpyendap wa gyin shalat nga ai, hpyen palawng raw nna, mung masha bu hpun hkrang dagraw ai, hpyen du ni woi-awn ai asuya nnan hte matut shaga na matu lat nga ai masa hpe asan sha mu lu ai. Shanhte hte atsawm dumgre shaga lu na matu, tinang KIO mung Thai jarit hkan ya yang Myen hpyen hpe gasat nga ai, galoi mung laknak n jahrat ai hpu nau uhpung ni hte federal munghpawm mungdan gawgap komiti hpaw nna mung masa gasup nga ga ai. Kaja wa hpyen asuya ningnan wa, dai ni gaw asuya nnan, gaw da ai tara nnan kata e mung masa bai jahta ga ngu nna, KIO/KIA hpe bai shaga wa ai shaloi, hkap la gring ai gaw rai nga ai. Raitim, ya yang Thai ga jarit hkan nta shap, ROKA rung hkan shanu nna munghpawm mungdan a matu jawm myit sa wa ai lam ni gaw kaman tai mat na tsang ga ai. Ningbaw ni tinang baw sa wa ai rai lit (baggage) sha garawt la nna Yangon de nbungli jawn wa mat na tsang ga ai. Ndai lam ni hpe ya yang jarit kaw kanawn nga ai hpu nau rawt malan uhpung ni mung dai hku sha mu nga na ma ai ngu mu mada ai.
Dai hte maren KIO/KIA na ningbaw n kau mi mung, asuya nnan hte gaphkat jahkring ai lam bai ningdaw mi kahtap jat nna myithkrum lam la na hpe shakut nga ai ngu mu mada ai. Ngai nan mung Myen hpyen asuya lama mi dai hku n galaw yang, Daw Aung San Suu Kyi hku nna lapran tsap galaw ya na matu shiga dap hku nna ningmu shalai yu ni ai. Ndai lam chyawm gaw, simsa lam hpe aten garawt lu mai ai ram garawt la nna, tinang a n gun hpe shagreng sa wa na matu ladat she rai nga mali ai. Lama mi Asuya nnan wa, mung masa matut bawng na matu jahkrup wa ai rai yang, anhte KIO/KIA gaw makai hkak, n gun ja, myit marai rawng (moral & principles), mung masha kaja wa kam hpa nga ai uhpung byin tai wa lu na matu, ladat ni hpe tsepkawp jahkrat da ra nga ai.
Myen hpyendap mung Miwa asuya kaw nna arang wan mun (billions) hku bang da nga sai anhte buga na hpaga lam ni hpe makawp maga na matu, KIO/KIA hpe Myen hpyendap wa majan hpaw ai lam hpe n galaw na ma ai. Jarit mayan manghkang hpe Miwa gaw tsep kawp nra na re. Majan mung byin wa na lam n mu ai. Lai wa sai aten hta amyawk htaw shalai, hpyen n gun jat dan ai, Laja Yang hkan KIA hpyenla rim ai lam ni gaw, KIA wa shagri brep sai kun chyam yu ai she rai. Dai shaloi gwi gwi htang (response) galaw ai lam nnga yang chyawm gaw, Myen a akyang nga ai hte maren, gwi nyem, wa nyem roi nna matut galaw sa wa na she rai nga ma ai.
Ndai sat lawat ni hta, Miwa lauban (investors) ni gaw Myen asuya nnan hte pawng nhtawm, ja gumhpraw law law jai lang let, anhte a amyu hpe tsawra nga ai, mung masa ningbaw ningla ni hpe ja gumhpraw hte shalen htawm UHPUNG JAHKA na hpe she myit tsang nngai. Anhte ja gumhpraw lu nna sutsu wa ai hte ahkaw ahkang lu ai gaw shai na re. Dumsu, Nga (Myen hpyen) ju ai hkau na pa hta wang ngu ai ahkaw ahkang atsawm n kum nna, mam kaja hkai tawn ai wa hte bung nga ai.
Ya na zawn mai byin wa chye ai mung masa hkrun lam hta anhte gaw, tinggyeng ja gumhpraw, nga mu nga mai, hkyem sa lam hpe sha madung dat ai hku nrai, kaja wa anhte amyu sha ni a myu sha ban dung, ahkaw ahkang hpe madung dat ai, uhpung hku tsap nga yang, du pru wa na mung masa maw ru ni hta atsawm sha tawt lai lu na re ngu, dai ni na 50 ning hpring rawt malan nhtoi masat hku nna ningmu garan dat nngai.
Amyu sha ni yawng mung tai hpyen wa anhte hpe shamyit na matu kara hku myit nshawn shaw (strategic) nga ai hpe maram nna, galoi mung ningmu garan let, kaja ai amyu sha lawt lu lam hpe jawm tam nga ga law.
Nang shoi nang sha nnga, amyu yawng rapra ai ahkaw ahkang lu ra ai hpe kam sham ai,
Malihkrang